
UVODNA RIJEČ 


Naša novija emigracija i stavi iseljenici i uopće 
svi Hrvati po svijetu mogu se smatrati sretnima, što 
im je omogućeno nabaviti čitavo Sveto Pismo na 
hrvatskome jeziku. Pred par godina (1953.) izišao 
je u Madridu Novi Zavjet u prijevodu vrhbosanskog 
nadbiskupa dra. Ivana Šarića, a sada se tiska ta- 
kodjer u Madridu (bit će gotov u kolovozu 1959.) u 
izdanju Knjižnice „Osvit" njegov prijevod čitava 
Svetog Pisma i Starog i Novog Zavjeta. U Salz- 
burgu, u Austriji, u nakladi „Caritas Croata " izlazi 
naskoro iz tiska Novi Zavjet (bez poslanica) u prije¬ 
vodu dra. Franje Zagode. Izdanje će biti u malom 
džepnom obliku, uvezano u plastiku, a cijena će mu 
biti tako umjerena, da će ga moći svatko kupiti. 
Pred nekoliko godina najavljen je i prijevod Svetoga 
Pisma od hercegovačkog franjevca o. Gracijana 
Raspudića. 

Kako se iz gornjega vidi, pruža se našim ljudima 
po svijetu lijepa prigoda da uzmu u ruke i čitaju 
najčitaniju knjigu svijeta: Sveto Pismo. U naše vri¬ 
jeme sve se više širi zanimanje za Sveto Pismo, pa 
je radosna činjenica, da ni mi nismo isključeni iz 
toga općega svjetskog pokreta. Danas se više ne 
gleda na Sveto Pismo kao na priče za djecu i po¬ 
božne ljude, nego kao na knjigu, kojoj je sam Bog 
početnik i koja nam pruža sve istine, koje su nam 
potrebne za spasenje, drugim riječima: to je knjiga, 
koja sadrži objavu Božju ljudima. 

Sveto Pismo je vrlo stara knjiga, napisana u raz¬ 
nim vjekovima, od različitih ljudi, u dalekim zem¬ 
ljama, pa je potrebno da se pripravimo za čitanje 

te najsvetije knjige. Kako se danas pišu tumačenja 
i uvodi za knjige starih pisaca Homera, Vergilija, ili 
Dantea i Goethea, tako je isto nužno, prije negoli 
uzmemo u ruke knjige Svetog Pisma, da proučimo 
bar u najkraćim potezima: što je Sveto Pismo, gdje 
je nestalo, kada, tko ga je napisao, koja mu je 
svrha, kako se odnosi prema povijesti i prirodnim 
znanostima i slično. 

Da Hrvatima po svijetu dadem takav kratak uvod 
ili pripravu za čitanje Svetog Pisma, izdajem, uz 
pomoć ,,Hrvatskog Karitasa", ovu knjižicu, koja u 
dvanaest poglavlja govori o svim tim pitanjima. 
Knjižica je sastavljena (najprije su članci izlazili u 
„Glasniku Srca Isusova i Marijina", u godini 1958.) 
prema knjizi glasovitog francuskog pisca i dobrog 
poznavaoca Svetog Pisma Danijela Ropsa: „Što je 
Sveto Pismo" njemački prijevod: Was ist die Bibel?, 
francuski izvornik: Qu'est-ce que la bible?). Ostav¬ 
ljen je njegov naslov kao i naslovni pojedinih po¬ 
glavlja, a cijeli sadržaj je sasvim slobodno preradjen. 

Preporučam svim Hrvatima, da naruče ovu knjigu, 
da je dobro prouče (a ne samo jednom pročitaju), 
a onda će im čitanje Svetoga Pisma, pogotovu onoga 
Staroga Zavjeta, biti mnogo razumljivije i susrest će 
pri čitanju mnogo manje poteškoća od onoga, koji 
nepripravljen uzme u ruke Sveto Pismo. Ako ova 
knjižica bilo kome u tome pomogne, postigla je 
svoju svrhu. 

Linz, 19. travnja 1959. 


Pisac 

1 . 


Sveto Pismo, knjiga nad knjigama 

Sveto Pismo možemo mirne duše nazvati knjigom, 
na kojoj se temelji sva naša uljudba. To je knjiga, 
koja nam govori o Bogu, o čovjeku i o svim važni¬ 
jim dogadjajima ljudske povijesti. Što više, u njoj 
čitamo, kako se Bog objavio ljudima; u njoj nala¬ 
zimo njegove riječi i njegova djela. Sveto Pismo nam 
pomaže da možemo prodrijeti bar do neke mjere u 
veličinu Božju i u njegova otajstva. U toj knjizi 
možemo upoznati i čovjeka sa svim njegovim dobrim 
i zlim svojstvima. Nitko nas ne može bolje od te 
svete knjige naučiti, kako ćemo služiti Bogu i postići 
svoju vremenitu i vječnu sreću, jer je ona prepuna 
duhovne hrane i neiscrpiv izvor svake mudrosti. 

Umjetnost i književnost crpu nepresušivu snagu 
baš iz Svetoga Pisma. Da nema Svetoga Pisma, ne 
bismo imali ni uzvišenih katedrala ni drugih djela 
velikih kipara i slikara. Književnici su uzimali i 
uzimaju sadržaje za svoja umjetnička djela iz Sve¬ 
toga Pisma; i ono će ostati i dalje izvor, koji će 
natapati književna djela i pokoljenja, koja će iza 
nas doći. 

Francuski pjesnik Paul Valery rekao je jednom, 
da su uglavnom tri temelja zapadne uljudbe: grčki 
duh, rimski red i židovsko-kršćanska vjera. Ako 
se bilo koji od tih temelja zabaci ili sruši, prijeti 
pogibelj čitavoj zgradi. U stvari, najjači je temelj 
Sveto Pismo, u kojemu je pohranjena židovska i 
kršćanska nauka o Bogu i o odnosima Boga i čo¬ 
vjeka. Ali je Sveto Pismo rašireno i čitano ne samo 

na Zapadu i u Evropi, nego i u Africi i u Aziji i 
drugim dijelovima svijeta. Kako je njegova nauka 
pomogla bijelcima da se domognu vodeće uloge u 
svijetu, tako isto ima crna i žuta rasa njemu za¬ 
hvaliti, da su se digli iz ropstva i počeli uljudjivati 
i dolaziti do svojih prava i kao pojedinci i kao 
države. 

Već sami nazivi, kojim nazivamo te svete knjige, 
kao Pismo, Sveto Pismo, Biblija, — pokazuju, da je 
to jedinstvena knjiga, sveta knjiga, da je to knjiga 
nad knjigama, koja mora imati veliko značenje u 
našemu životu. Naziv ,,biblija" potječe od feničkoga 
grada Byblos, gdje se u velikoj starini, prije Krista, 
prodavo papir (od papirus, listovi za pisanje i 
tiskanje). Svaka knjiga na papiru iz Byblosa zvala 
se biblion, ali je taj naziv naš zemljak sv. Jeronim 
u četvrtom vijeku uzeo za Sveto Pismo. To je skup 
od manjih 73 knjižica, koje govore o svetim stva¬ 
rima, a opet zajedno čine takovu cjelinu, da se za¬ 
ista može govoriti o jednoj knjizi ili o Svetomu 
Pismu. 

Tko pomno čita čitavo Sveto Pismo, vidjet će, 
da sve one različite knjige Staroga i Novoga Zavjeta 
sačinjavaju jednu cjelinu, koja se sastoji u tome, 
da ljudima stavi pred oči glavne istine vjere i objavu 
Božju, koja se odnosi na spas čovječanstva. To je 
Božja knjiga ili Božje pismo, napisano doduše ljud¬ 
skom rukom, ali vodjenom nevidljivom rukom Bo¬ 
žjom i njegovim duhom, riječju: Božja obavijest 
nama ljudima. 

Razumljivo je, da je Sveto Pismo najčitanija 
knjiga na svijetu. Ne može se ni približno utvrditi, 
koliko je primjeraka Svetoga Pisma na svijetu. 

Možda po prilici oko dvije milijarde primjeraka, a 
godišnje se tiska u raznim jezicima oko dva miliona 
primjeraka. U mnogim zemljama danas svaki gost 
u svojoj hotelskoj sobi nalazi na stolu knjigu Sve¬ 
toga Pisma. 

I u starini je Sveto Pismo imalo veliko značenje. 
Pobožna priča veli, da je Ptolomej sabrao 72 uče¬ 
njaka, koji su imali prevesti sve svete knjige sa 
židovskoga na grčki jezik. Posebno je značenje do¬ 
bilo Sveto Pismo, kad su se k svetim knjigama Sta¬ 
roga Zavjeta priključile i knjige Novoga Zavjeta, 
koje nam govore o Kristu, o ustanovi Crkve i o 
prvim vremenima njezina života. Dugo stoljeća 
knjige Svetoga Pisma prepisivale su se rukopisom. 
Taj su posao najčešće obavljali redovnici po samo¬ 
stanima. Oni su u tim rukopisima pokazali posebnu 
umjetnost pisanja i slikanja. Kad je u 15. stoljeću 
Gutenberg izumio tiskanje knjiga, opet je Sveto 
Pismo bila prva knjiga, na kojoj je usavršavao 
umjetnost tiskanja i koju je najprije tiskao. 

Danas je Sveto Pismo prevedeno na sve jezike 
svijeta. Točan broj jezika, na koje je prevedeno 
Sveto Pismo, ne može se reći. Računa se, da je 
prevedeno na tisuću jezika. U najnovije je vrijeme 
prevedeno i na jezik Eskima. I ako je naše vrijeme 
označeno kao materijalističko, ipak se najviše tiska 
i širi Sveto Pismo, koje danas čitaju i najneznatiji 
narodi i narodići. 

Mora se priznati, da je u posljednjih nekoliko 
stoljeća bilo jenjalo zanimanje za Sveto Pismo, po¬ 
gotovu otkada je Luther otpao od katoličke Crkve 
i za sobom poveo velik dio njemačkoga naroda. On 
je stavio kao temelj svoje nauke i vjerskog života 

čitanje i svojevoljno tumačenje Svetoga Pisma. Bilo 
bi opet krivo misliti, da je Luther prvi počeo isticati 
značenje svetih knjiga za naš duhovni život. Poznato 
je, na pr., da je od godine 1450., otkako su se počele 
tiskati knjige, pa do 1520., kad ga je on počeo pre¬ 
voditi na njemački jezik, bilo tiskano samo u Nje¬ 
mačkoj 150 izdanja na latinskom i 17 prijevoda 
Svetoga Pisma na njemačkome jeziku. Mi znamo, 
da su kod nas već sveta braća Ciril i Metod pre¬ 
vodili svete knjige na naš jezik, a poslije su to 
nastavili njihovi učenici. 

Istina, veći dio izdanja Svetoga Pisma u staro 
vrijeme bio je u rukama svećenika i učeniaka, a puk 
je tada rijetko posizao za tom svetom knjigom. Pad 
vjerskog i ćudorednog života bio je uzrokom i ne- 
zanimanja za svete knjige. To je bio i razlog Luthe- 
rova uspjeha, ier je on isticao važnost Svetoga Pisma 
za kršćanski život. 

Lutherovi sljedbenici ili protestanti učinili su na¬ 
žalost neoprostivu pogrješku, što su zabacili opću 
predaju Crkve u tumačenju svetih knjiga, a dali su 
maha vlastitom tumačenju. Oni su za temelj vjer¬ 
skog i ćudorednog djelovanja stavili svojevoljno 
tumačenje Svetoga Pisma, a zabacili Crkvu i nje¬ 
zino tumačenje, koje se temelji na tisućgodišnjoj 
predaji. Zato su se toliko udaljili od glavnih vjer¬ 
skih istina. 

Sveto Pismo nije lako tumačiti. Davno je napi¬ 
sano, u dalekim zemljama, pa je zato Crkva naredila, 
da katolici ne smiju čitati knjiga Svetoga Pisma, 
koje nemaju posebna tumočenja odobrena od Crkve, 
jer je lako upasti u zablude, tko nije dovoljno na- 
uružan za ispravno razumijevanje Duhom Svetim 

nadahnutih knjiga. Svako Sveto Pismo mora imati 
na drugoj strani crkvenu dozvolu (tako zvani ,,Im- 
primatur", što znači: smije se tiskati). Tako na pr. 
mi ne smijemo čitati ni držati Bibliju, koju izdavaju 
u Londonu ili u Americi, a preveli su je Vuk Karad- 
žić i Dj. Daničić. 

LT posljednjih nekoliko desetljeća zanimanje za 
Sveto Pismo neprestano raste. To se ima zahvaliti 
i nekim papama, koji su u svojim službenim pismima 
isticali značenje Svetoga Pisma za naš duhovni život. 
Bili su to pape: Leon XIII., Benedikt XV. i Pio XII. 
Već dulje vremena postoje posebne ustanove, kojima 
je cilj proučavanje i širenje Svetoga Pisma. U Rimu 
je Biblijska komisija, koja rješava sva pitanja o 
svetim knjigama, zatim Biblijski institut u Rimu, koji 
vode isusovci i Biblijska škola u Jerusalemu, koju 
vode dominikanci. 

Danas nam svima Crkva dovikuje: Čitajte Sveto 
Pismo! Ima posebnih duhovnih pokreta, koji imaju 
za zadaću širenje, čitanje i tumačenje svetih knjiga. 
Naročito se ističe za duhovni život Sveto Pismo 
Novoga Zavjeta, koje se može po svemu svijetu 
dobiti na svim jezicima uz vrlo nisku cijenu, tako 
da ga može svatko kupiti. 

2. 


Svefo Pismo je riječ Božja 

Kad danas uzmemo knjigu Svetoga Pisma, ne smi¬ 
jemo misliti, da je baš onakova izišla iz usta Božjih 
ili iz pera Duhom Svetim nadahnutih pisaca. Svete 
su knjige nastajale u različitim vjekovima; različita 
su sadržaja, ali ipak čine jednu cjelinu, one su, 
naime, riječ Božja, upućena nama ljudima, i one 
su temelj naše vjere. Dok prevrćemo po Svetome 
Pismu, i ne mislimo, kako je ono, što je u njemu 
napisano, bilo kroz stoljeća samo govorena riječ 
Božjih glasnika, preko kojih je Bog tu svoju riječ 
upućivao svima nama. 

Najprije su proroci i Božji ljudi tu riječ govorili 
svojim suvremenicima; ona je išla od usta do usta, 
mnogi su je znali napamet, a tek je kasnije bila i 
napisana. Da je tako nastajalo Sveto Pismo, pogo¬ 
tovu ono Staroga Zavjeta, dokazom nam je oblik, 
u kojemu je sastavljeno. Pjesme, poslovice, uzrečice, 
mudre izreke, ponavljanje istih riječi ili misli — sve 
je to znak, da su to ljudi usmeno predavali od 
naraštaja do naraštaja. Na taj isti način nastale su 
i druge stare knjige na Istoku, kao na pr. musli¬ 
manska sveta knjiga ,,Koran“. Stoga je shvatljivo, 
da takove knjige sadrže u sebi mnogo pojedinosti 
iz života, iz povijesti i društvenih prilika onoga na¬ 
roda, u kojem su nastale. One nisu izraz jednog 
pisca, već jednog naroda. Zato je i njihov način pri¬ 
kazivanja neposredniji, življi i slikovitiji negoli je 
to kod književnika pojedinaca. 

Dakako, nama, koji gotovo svi znamo čitati i 

pisati i koji mnogo i štošta čitamo, ne ide u glavu, 
kako se kroz vjekove sačuvao nepokvaren tekst, što 
ga je Duh Sveti nadahnuo bogobojaznim ljudima, 
koje mi nazivamo svetim piscima. Uslijed mnogog 
čitanja naše je pamćenje oslabilo, jer se oslanjamo 
samo na tiskanu riječ. Stari su narodi, koji su uglav¬ 
nom bili nepismeni, znali naizust stranice i stranice. 
Sjetimo se naših narodnih guslara, koji su tisuće i 
tisuće stihova znali pjevati, koje su samo jednom 
čuli. Spominjem i primjer naših seljaka u Bosni, 
koji su slušanjem nedjeljnih evandjelja toliko po¬ 
znavali sveti tekst, da su svećenika upozorili na 
svaku izmjenu. To je snaga govorene riječi, koja 
nažalost sve više gubi od svoga značenja. 

Usmena predaja u svetim knjigama jasno se 
opaža, kako smo već rekli. Zato je služio ritam i u 
prozi, igre riječi i mnogo drugih pjesničkih ukrasa, 
koji su išli za tim, da olakšaju pamćenje onoga, što 
im je bilo rečeno. Lijep nam primjer u tom pogledu 
daju i psalmi Davidovi. 

U nekim primjerima znamo sasvim sigurno, da 
je bila najprije govorena riječ, a onda je kasnije bila 
napisana. Proročanstva Jeremije proroku propovi¬ 
jedana su i govorena više od dvadeset godina prije 
negoli su bila napisana. Tako je isto i s drugim pro¬ 
ročkim knjigama, pogotovu s Pjesmom nad pjes¬ 
mama. 

To u prvom redu vrijedi za knjige Staroga Za¬ 
vjeta, ali i novozavjetne knjige, tako na pr. evan¬ 
djelja, išle su godinama od usta do usta, dok nisu 
dobile svoj konačan oblik, koji im je dao dotični 
pisaG. Djela apostolska i gotovo sve poslanice na¬ 
stale su izravno iz pera svetoga pisca ili su bile u 


13 




pero nekome govorene. Zato se i u knjigama Novoga 
Zavjeta vidi trag pričanja i usmene predaje. Pa kad 
su i imali svete knjige napisane, opet su posizali za 
usmenom predajom, jer je to življe i više se čovjeka 
doimlje. Iako imamo knjige o najnovijim dogadja- 
jima, opet volimo, da nam ih netko priča, jer nas 
to jače dira. Tako je bilo i sa svetim dogadjajima. 
Sveti biskup Papija, iz Hijeropolisa u Frigiji, u dru¬ 
gom vijeku (130. godine) veli, da je za svetu predaju 
najvažnije ,,živa i govorena riječ'a sv. Irenej se 
ponosio time, što je slušao sv. Polikarpa iz Smirne, 
koji je bio učenik sv. Ivana Evandjelista. Da se u 
pričanje mogla uvući i koja pogrješka ili koja ne¬ 
točnost, to je razumljivo, zato su bila i napisana 
sveta evandjelja, koja su imala služiti kao temelj i 
pravilo Kristova života i djelovanja. 

Za nas je ipak važno da znamo, kako je Sveto 
Pismo dobilo današnji oblik, drugim riječima, kako 
su i kada napisane svete knjige. Za Stari Zavjet se 
to ne može točno odrediti. Neke starozavjetne knjige 
napisane su i uredjene za vrijeme proroka Ezekije, 
za vrijeme Jozue knjige Mojsijeve, ali konačan oblik 
starozavjetnih knjiga nastao je u šestom vijeku prije 
Krista, kad su se Židovi vraćali iz egipatskog su- 
žanjstva. Ono, što je Nehemija učinio za kameni 
hram u Jerusalemu, to je na duhovnom polju učinio 
Ezdra, koji je bio pisac, pravnik i bogoslovac. On 
je dao da se napišu ili skupe sve svete knjige, i to 
dao narodu kao najveću svetinju. To je Sveto Pismo 
Staroga Zavjeta. 

Za Novi Zavjet nam je lakše utvrditi postanak i 
razvoj. Najprije je i za četiri evandjelja služila kao 
temelj usmena predaja. Spomenuti biskup Papija veli, 

da je bivši carinik Matej prvi sastavio knjigu ,,o rije¬ 
čima i djelima Gospodnjim", i to na aramejskom 
jeziku, koji možemo nazvati narječjem židovskoga 
jezika. Tim jezikom je govorio i Krist i apostoli. 
Sv. Matej iz Kafarnauma u Galileji napisao je svoje 
evandjelje oko godine 50. do 55. Drugo evandjelje 
po vremenu napisao je sv. Marko oko godine 55. 
do 62. Sv. Marko je bio podrijetlom Židov, ali je 
poslije po uzgoju postao Grk, a bio je učenik 
sv. Petra. On je napisao svoje evandjelje po pripo¬ 
vijedanju sv. Petra, i to na grčkom jeziku, ali na 
pučkom grčkom jeziku za one Grke, koji su se na¬ 
lazili u Rimu. U isto po prilici vrijeme došao je u 
Rim i jedan drugi pisac evandjelja, a to je sv. Luka. 
On je pratio sv. Pavla na njegovim putovanjima. 
Luka je bio po zanimanju liječnik i vrlo naobražen 
čovjek. On je skupljao usmenu predaju iz prve ruke, 
dok je bio još u Jerusalemu. Drži se, da je čak vodio 
o tome razgovore i s BI. Djevicom Marijom. Evan¬ 
djelje sv. Luke napisano je isto na grčkom jeziku, 
ali odličnim stilom i jezikom, kakvim se služio 
sv. Pavao i njegovi poznanici i prijatelji. Kad je 
Matej vidio velik uspjeh dvaju evandjelja na grčkom 
jeziku, koji je u prvoj Crkvi bio ono, što je danas 
latinski, i on je svoje evandjelje preveo na taj jezik 
izmedju godine 64. i 68. poslije Krista. Posljednje, 
četvrto evandjelje, napisao je na temelju vlastitih 
uspomena i razmatranja sv. Ivan Apostol, vjero¬ 
jatno u Efesu oko godine 96. do 98. 

Dakle, Sveto Pismo napisano je najvećim dijelom 
starim židovskim jezikom, koji je i danas službeni 
jezik njihove vjere i nauke kao kod nas latinski, 
zatim na aramejskom, koji je bio posebno narječje, 

može se reći živi ili govorni židovski jezik za vri¬ 
jeme Kristovo i nekoliko stoljeća iza njega. Taj se 
jezik sve više širio, pa je valjda radi toga i Ezdra 
naredio da se skupe i napišu svete starozavjetne 
knjige na starome židovskome jeziku. Grčkim jezi¬ 
kom, koji je u Kristovo doba bio poznat kao jezik 
nauke, napisane su osim 2. knjige Makabejaca, sve 
knjige Novoga Zavjeta. Ne smijemo se čuditi, jer 
je grčki jezik do 4. vijeka bio službenim jezikom 
Crkve. Tek od toga vijeka uvodi se latinski jezik za 
bogoslužbu (svetu misu). 

Jasno je, da su se svete knjige sve do izuma tiska 
samo pisale, i to ili na sljepljenim vlakaneima od 
stabla papirosa (odatle i potječe ime našemu papiru) 
ili na posebnoj koži od životinja, koja se nazivala 
pergament. Knjižice, tako napisane, savijale su se 
u valjak, kao što je kod Židova i danas u službi 
Božjoj. 

Mi nemamo nijednu knjigu Svetoga Pisma u iz¬ 
vornom obliku, nego samo u prijepisima. Ali to 
vrijedi i za sve ostale knjige staroga klasičnog svi¬ 
jeta. Imamo na stotine i stotine primjeraka Staroga 
Zavjeta, a na stotine tisuća primjeraka Novoga Za¬ 
vjeta. Postoji posebna znanost, koja proučava sve 
te stare rukopise, da iznadje i utvrdi najbolji i naj- 
ispravniji rukopis. Zahvaljujući Duhu Svetomu i 
brižljivosti starih pisaca i crkvenih otaca možemo 
ustvrditi, da je Sveto Pismo, kako mi danas imamo, 
djelo Duha Svetoga i da se u njemu nisu dogodile 
znatne izmjene. Godine 1947. nadjeni su vrlo stari 
rukopisi Staroga Zavjeta, stari nekoliko vjekova 
prije Krista, pa koliko se do sada može reći, sasvim 
su blizu izvorniku, koji mi posjedujemo. Tu se radi 

o Izaiji proroku u dva primjerka i o nekim dijelo¬ 
vima Postanka. 

Najstarija dva primjeraka Novoga Zavjeta iz 4. vi¬ 
jeka čuvaju se u Vatikanu i u britanskom muzeju u 
Londonu. Po mjestu nalaska zovu se „vatikanski" 
i „sinajski" (na brdu Sinaju). 

Danas je prevedeno Sveto Pismo na više od tisuću 
jezika. Prvi prijevod bio je iz židovskoga u grčki, 
jer Židovi u Egiptu više nisu znali dobro svoj jezik, 
pa su prema predaji 72 učenjaka preveli ga na grčki, 
koji im je bio poznatiji. Sv. Augustin misli, da su i 
ti prevodioci bili vodjeni Duhom Svetim, da ne po¬ 
griješe u radu. 

Evandjelja su odmah nakon svoje objave bila pre¬ 
vedena na sirski i latinski jezik. Naš zemljak po 
rodnom mjestu, sv. Jeronim (živio od 347. do 420. 
godine), prvi je preveo cijelo Sveto Pismo na latinski 
jezik, i taj se prijevod zvao i danas se zove „Vul¬ 
gata" (pučki prijevod ili prijevod na pučkom latin¬ 
skom jeziku). Jeronim je na poticaj svoga prijatelja 
pape Damaza sve to izvršio živeći kao pustinjak 
u jednoj špilji blizu betlehemske špilje. Njegov je 
latinski jezik živ, slikovit, tako da su ga odmah 
prihvatili i puk i Crkva. 

3. 


Kanon svetih knjiga 

Sveto Pismo sastoji se od mnogo različitih knjiga, 
koje su napisane u raznim vjekovima, od raznih 
pisaca, na različit način, s različitim namjerama, 
— a ipak sve te različite knjige čine jednu cjelinu. 
Unutarnji sadržaj i način pisanja pojedinih knjiga 
tako je različit, da se običan čovjek može u tome, 
da se tako reče, metežu i izgubiti. Zato Crkva traži, 
da katolici čitaju Sveto Pismo s tumačenjima, koje 
je ona odobrila. Jedino s dobrim tumačenjima i 
razjašnjenjima možemo lako shvatiti glavnu misao 
vodilju svetih knjiga. Sve svete knjige veže jedna 
misao, pa tko uzme samo pojedinu knjigu ili poje¬ 
dino poglavlje ili pojedine rečenice, taj ne će nikada 
ući u duboko i uzvišeno značenje Svetoga Pisma. 

Sveto Pismo Staroga Zavjeta je povijest jednoga 
naroda, ali ne običnoga, nego izbranog naroda, koji 
je imao pomoći i poslužiti, da se izvrši nacrt Božji 
za otkupljenje ljudskoga roda. 

Mi se danas lako snalazimo u čitanju i navodjenju 
Svetoga Pisma. Lako nadjemo svako mjesto, koje 
nam je potrebno. Ako negdje nadjemo napisano 
Jer. 7, 15, Mt. 11, 17 — to znači, da moramo tražiti 
knjigu Jeremije proroka 7. poglavlje, 15. redak, a 
ono drugo znači: Evandjelje po Mateju, u 11. po¬ 
glavlju, u 17. retku. Čitavo Sveto Pismo je podije¬ 
ljeno u knjige, svaka knjiga u poglavlja, a ova opet 
u rečenice ili retke. To vrlo olakšava upotrebljavanje 
Svetoga Pisma. 

Knjige se dijele po dogadjajima, koje opisuju, kao 

Knjiga kraljeva, Knjiga postanka, Poslanica Rim¬ 
ljanima, ili po imenu pisaca: Jeremija, Izaija, Matej, 
ili po glavnoj osobi, o kojoj se tu govori, knjiga o 
Tobiji, o Jobu, Ruti i t. d. 

Podjela svetih knjiga na poglavlja nije tako stara, 
kako bi se mislilo. Ona potječe iz početka 13. sto¬ 
ljeća. Učinio ju je glasoviti engleski učenjak i kar¬ 
dinal Stjepan Langdon. Odmah je bila od svih uče¬ 
njaka usvojena, pa su je uzeli čak i Židovi za svoje 
knjige Staroga Zavjeta. 

Podjela na retke je još mladja, nije stara ni 400 
godina. Ispočetka je to učinjeno radi olakšice sla¬ 
garima pri tiskanju Svetoga Pisma, a onda je ostala 
u upotrebi zauvijek. I ta razdioba je vrlo korisna i 
danas čak i nužna. 

Svakako, najvažnija i najtemeljitija je podjela 
svetih knjiga na Stari i Novi Zavjet. U latinskom 
je jeziku za našu riječ ,,zavjet" riječ testamentum 
(oporuka). Razni jezici imaju različita značenja te 
riječi ,,testamentum". Ona označuje obvezu, obe¬ 
ćanje, savez, vezu, a odatle i naša riječ: zavjet. 
Prema tome svete knjige čine savez izmedju Boga 
i odabranoga naroda, a poslije izmedju Boga i čo¬ 
vjeka ili Boga i ljudi uopće. Drugim riječima, Stari 
i Novi Zavjet su ugovor izmedju Boga i čovjeka o 
uzajamnim vezama, zakon (tako su naši stari tu 
riječ i uzimali za današnju zavjet) u saobraćaju iz¬ 
medju Boga i ljudi. Dakle, Stari i Novi Zavjet znači 
stari i novi ugovor, stari i novi savez, a možemo to 
nazvati i oporukom, koju nam je Bog ostavio, a na¬ 
ročito njegov sin, poslije svoje smrti, jer smo tom 
oporukom postali baštinici kraljevstva nebeskoga. 

Svaki od glavnih dijelova Svetoga Pisma, Stari i 

Novi Zavjet, ima točno odredjeni broj knjiga, koje 
je Crkva, čuvarica Kristove nauke, odredila kao 
službene svete knjige. To je tako zvani kanon. 
,,Kanon" je riječ grčkoga podrijetla, a znači pra¬ 
vilo, skup svetih knjiga. Već su klasični pisci tu 
riječ kanon uzimali kao stalno pravilo, pa su na¬ 
zivali kanon vjere, što se moralo vjerovati, kanon 
ćudoredja, kako se moralo živjeti, kanon umjetnosti, 
kanon predaje i t. d. Dakle, svete knjige su u ka¬ 
nonu ili su kanonske, ako sadrže nauke, koje su 
potrebne za vjerovanje i djelovanje. Poslije je riječ 
,,kanon" značila zbirku knjiga, u našemu slučaju 
zbirku svetih knjiga. Sv. Atanazije veli na pr. za 
knjigu ,,Pastir" u polovici četvrtog stoljeća, da ne 
spada u kanon, da ne spada u Sveto Pismo. Poslije 
je taj naziv usvojen općenito, pa kanon znači one 
svete knjige, koje su napisane posebnim nadahnućem 
Duha Svetoga. 

Godine 1546. crkveni sabor u Trentu odredio je 
točno i poimenice, koje se knjige nalaze u svetom 
,,kanonu", i to 45 za Stari Zavjet, a 27 za Novi 
Zavjet. Njihov se broj više ne može mijenjati ni 
povećavati. 

Kanon Staroga Zavjeta, prema tridentinskom sa¬ 
boru, čine 45 knjiga, a to su ove: Postanak, Izlazak, 
Knjiga levitska, Brojevi, Knjiga zakona (svih pet 
knjiga zajedno čine Petoknjižje Mojsijevo), Knjiga 
Jozuina, Knjiga sudaca, Knjiga o Ruti, dvije knjige 
o Samuelu, dvije knjige o kraljevima, dvije knjige 
dnevnika, Knjiga o Ezdri, o Nehemiji, o Tobiji, o 
Juditi, o Esteri, dvije knjige Makabejaca, Knjiga 
Job, Knjiga psalama, Izreke Salamunove, Crkvenjak, 
Pjesma nad pjesmama, Knjiga mudrosti, Knjiga Si- 

rahova, zatim knjige proroka: Izaije, Jeremije, Ba- 
ruha, Ezekijela, Danijela, Ozeja, Joela, Amosa, 
Abdije, Jone, Miheja, Nahuma, Habakuka, Sofonije, 
Zaharije i Malahije. 

Židovi od tih 45 knjiga priznaju svetima samo 38. 
Za njima su se poveli poslije i protestanti. Knjige, 
koje ne priznaju Židovi i protestanti, jesu: Knjiga 
o Tobiji, o Juditi, Knjiga mudrosti, Propovjednik, 
Knjiga o Baruhu i dvije knjige Makabejaca. Razlog 
zašto te knjige Židovi ne priznaju je u tome, što 
one nisu sačuvane na židovskom, nego samo na 
grčkom jeziku. 

Mi katolici opet svih 45 knjiga dijelimo po sa¬ 
držaju u četiri veće skupine: Petoknižje (Židovi to 
zovu zakon ili tora), povijesne knjige (od Jozue do 
braće Makabejaca), knjige propovjedalačke (od 
Knjige Jobove do Propovjednika )te knjige proroka 
(od Izaije do Malahije). 

Kako su židovski svećenici ili rabini došli do iz¬ 
bora svetih knjiga, teško je točno reći. Već su u 
6. stoljeću prije Krista za Jozije i svećenika Helcije 
primljene knjige Mojsijeve kao svete knjige. Na¬ 
zvane su i knjiga zakona. Od petoga stoljeća postoji 
već stalan popis svetih knjiga, koje su se čitale 
i tumačile u sinagogama. Taj je posao, kako smo 
već rekli, izvršio Ezdra. Poslije su tim knjigama 
pridružene i knjige proroka. Kod Zidova i ne mo¬ 
žemo govoriti o točno odredjenom popisu ili kanonu, 
jer nije bilo takove ustanove, kakvi su crkveni 
sabori, koji točno odredjuju pojedine odredbe, koje 
se tiču vjere ili ćudoredja. 

Kršćani su primili za svete knjige one, koje na¬ 
vodi ili spominje Krist ili apostoli. Nije ni u prvoj 

Crkvi bilo jasno, što spada u kanon, a što ne. Dok 
su istočni sveti oci više naginjali da priznaju samo 
one knjige, koje su priznavali i Židovi, dotle su za¬ 
padni oci bili širokogrudniji. Oni su priznavali i 
one knjige, koje su Židovi zabacili kao kanonske. 
Ali već u četvrtom, petom stoljeću čitava Crkva ima 
onaj isti kanon, koji imamo i mi danas. 

Što se tiče knjiga Novoga Zavjeta, u tome se 
slažu i katolici i protestanti (evangelici). Jedina je 
razlika, što protestanti za ,,Poslanicu sv. Pavla 
Židovima" tvrde, da je on nije napisao. Broj knjiga 
Novoga Zavjeta i za katolike i za protestante i za 
pravoslavne jednak je: 27. U Novome Zavjetu 
imamo tri skupine knjiga: povijesne knjige (evan- 
djelja po Mateju, Marku, Luki i Ivanu i Djela apo¬ 
stolska), poučne knjige (14 poslanica sv. Pavla i 
7 ostalih apostola: Petra, Ivana, Jakova i Jude Ta- 
deja), i na koncu jedina proročka knjiga: Otkri¬ 
venje sv. Ivana apostola. 

Crkva ju čuvala svete knjige kao oči u glavi. 
Jaka je bila predaja od apostolskih vremena. Koliko 
je u tome poslu bila oprezna i ljubomorna, neka 
posluži samo jedan primjer. Crkveni pisac Tertu- 
lijan piše, da se oko godine 200. pojavila knjiga 
s naslovom: ,,Djela sv. Pavla". Počelo se odmah 
sumnjati u vjerodostojnost te knjige, te se je i brzo 
pronašlo, da ju je sastavio neki svećenik, koji je 
odmah bio riješen crkvene službe. 

Dvije oznake morale su imati knjige, da su se 
smatrale svetim knjigama: morale su biti općenite, 
u svim kršćanskim općinama (katoličke), i da po¬ 
tječu iz Kristova doba ili apostolskih vremena. 

Kanon svetih knjiga već je u drugom stoljeću bio 
konačan i odredjen. 

Kad je govor o popisu svetih knjiga, moraju se 
spomenuti i apokrifi ili knjige, koje pišu o dogadja- 
jima kao i Sveto Pismo i nose i imena svetih pisaca, 
ali nisu nadahnute Duhom Svetim, nego su veći¬ 
nom napisane od ljudi, koji su htjeli da zadovolje 
znatiželji pobožnih osoba, pa obično pišu o taj¬ 
nama ili istinama, o čemu se ne govori u Svetome 
Pismu. Takih apokrifnih ili krivih evandjelja imamo 
mnogo, a nastola su u prvim vjekovima. Postoje evan¬ 
djelja po Jakovu, Petru, Nikodemu i drugima. U sred¬ 
njemu vijeku ljudi su vrlo rado čitali takove apo¬ 
krifne knjige. Trag toga čitanja sačuvao s i do naših 
dana u raznim pobožnim običajima. Tako na pr. 
prikazivanje magarca i vola u jaslicama potječe iz 
izvještaja jednog apokrifnog evandjelja. Danas ta¬ 
kove knjige nitko ne čita, ali u se staroj umjet¬ 
nosti sačuvali mnogi elementi, koji su uzeti iz tih 
knjiga. Protestanti zovu i onih 7 knjiga Staroga 
Zavjeta, koje nisu priznali kao službeno Sveto 
Pismo, apokrifima. Za nas su katolike i te sve 
gore nabrojene knjige riječ Božja, svete knjige, koje 
moramo često čitati i duboko cijeniti. 


23 




4. 


Knjiga, iz koje govori Bog 

Za sve svete knjige Svetoga Pisma, koje smo na¬ 
brojili u prošlom poglavlju, mi katolici tvrdo vje¬ 
rujemo i moramo vjerovati, da su napisane posebnim 
nadahnućem Duha Svetoga, da su to knjige Božje, 
kako to i sami nazivi pokazuju: svete knjige, sveto 
pismo, božanska knjižnica. Pred nekoliko godina 
(1943.) izdao je papa Pio XII. svečano pismo, koje 
počinje riječima: ,,Nadahnućem Duha Svetoga", u 
kojemu kao neprevarljiv Učitelj tvrdi, da su sve knji¬ 
ge Svetoga Pisma napisane po Božjem nadahnuću. 

To je danas tvrda nauka naše vjere (dogma), koju 
moramo smatrati istinom, koja je od Boga objavljena. 
Sveto Pismo je, dakle, knjiga, iz koje progovara sam 
Bog. I Židovi su bili uvjereni, da su svete knjige 
objavljena riječ Božja. Kao što su bili sigurni, da 
su oni bili izabran Božji narod, tako su isto vjero¬ 
vali, da su odnosi izmedju njih i Boga napisani u 
svetim knjigama, koje sadrže objave Božje Abrahamu, 
Mojsiju, prorocima, kojima je Bog otvoreno naredio, 
da napišu njegovu riječ. Jednom je Bog Jeremiji pro¬ 
roku rekao: ,,Ja stavljam moje riječi u tvoja usta." 
Židovski svjetovni pisac i učenjak Josip Flavije veli 
za svete knjige, da su napisane posebnim ,,dahom" 
Božjim. 

Tu istinu, u koju su bili uvjereni Židovi, isticali 
su i Krist i apostoli tvrdeći na više mjesta, da je 
Bog govorio ljudima i da su oni ,,gonjeni Svetim 
Duhom" to dalje pričali i napisali. Od Kristovih 
vremena, preko sv. Pavla, crkvenih otaca, općih 

sabora, pa do najnovije svečane tvrdnje u enciklici 
,,Nadahnućem Duha Svetoga" — uvijek je u Crkvi 
bilo stalno uvjerenje, da su sve knjige Svetoga Pisma 
napisane po nadahnuću i zaštiti Božjega duha i da 
zato zadrže neprevarljivu istinu. 

Dakako, ne smije se misliti, da su svete knjige 
kao takove pale s neba na zemlju ili da je Duh Sveti 
držao pisce za ruku, dok su ih pisali. Sv. Toma 
tumači nadahnuće (inspiraciju) ovako: Duh je Sveti 
začetnik tih knjiga, a ljudi su bili njegovo orudje, 
sredstvo. Papa Leon XIII. još potanje to tumači: 
Nadahnuće se sastoji u nadnaravnom nagonu, koji 
je svete pisce poticao, koji im je davao pobudu, koji 
je uz njih bio, dok su pisali, tako da su pisali ono 
i onako, kako im je Duh Sveti dao da pišu. Kod 
sastavljanja tih knjiga sudjelovali su i Bog i ljudski 
razum i volja pisaca, koji su pisali Božju istinu, kako 
im je bila nadahnuta. 

Pogrješno je misliti, da su sveti pisci pisali u 
nekom zanosu, u nesvijesti, kako to tvrde Grci za 
svoju proročicu Pitiju. Nije im Bog ili Duh Sveti ni 
šaptao doslovno u uši, što će pisati, kako to vidimo 
na nekim slikama ili kipovima, kako andjeli šapću 
evandjelistima, što su imali napisati. To su umjetnici 
htjeli izraziti slikovito sudjelovanje Božie kod sa¬ 
stavljanja svetih knjiga. Duh ih je nadahnjivao, ali 
je i svaki pisac dao i sebe i svoju osobu, svoje spo¬ 
sobnosti, način mišljenja i izražaja, što danas re¬ 
čemo: dao je svoj stil. 

Za potpuno razumijevanje Svetoga Pisma od na¬ 
ročite je važnosti, da se shvati i prouči baš osobna 
uloga pisaca u sastavljanju svetih knjiga. Poteškoće, 
koje su se prije prividno nalazile u svetim knjigama, 

u naše su vrijeme potpuno iščezle, otkako je u pos¬ 
ljednjih nekoliko desetljeća nauka o Svetom Pismu 
posebno proučavala pojedine pisce i njihovu ulogu, 
jer se Bog njima poslužio kao sredstvom. 

Sveti pisci nisu začetnici svojih knjiga, kakvi su 
na pr. pjesnici ili romanopisci. Njih je nadahnjivao 
i na pisanje poticao duh Božji. Za to imamo očitih 
dokaza i primjera u Svetom Pismu. U Knjizi Sa- 
muelovoj se veli, da je duh Božji sišao na nj, čak 
je izraz, ,,da se srušio na nj", da ga je obukao, kako 
tamo doslovno piše: Bog mi je otvorio oči i uši i 
on mi je naredio da napišem njegov nalog. ,,Kad 
Gospod govori, tko mu se smije usprotiviti", vele 
proroci Amos i Jeremija. Poznata nam je svima po¬ 
vijest Jone proroka, koji je skupo platio pokušaj, 
da ne naviješta riječ Božju Ninivljanima. Bježao je, 
kako on sam veli, pred Bogom, i zato su ga mornari 
bacili u more. 

Bog je na poseban način rasvjetljivao razum sve¬ 
tih pisaca, nekada im i očitovao posebne tajne, 
kako to čitamo kod Samuela, Danijela, Amosa i 
drugih. Sv. Pavao veli na jednom mjestu, da je do¬ 
znao neke stvari (koje su mu bili objavljene), koje 
mu nije bilo slobodno ni govoriti ni pisati. 

Ova tvrdnja odnosi se na cijelo Sveto Pismo. Kad 
sveti pisac tumači, objavljuje, nagadja, to ie isto, 
kao da to tumači, objavljuje ili nagadia Dah Sveti. 

Sveto Pismo je i Božje i ljudsko dielo. Pisci su 
svetih knjiga ljudi od krvi i mesa, koji su živjeli u 
svoje doba, bili su članovi svoga društva, pa je 
teško rastavljati misao od sadržaja. Na pojedine 
riječi ili izraze ili način izraza ne odnosi se na¬ 
dahnuće. To Crkva nije nigdje rekla. Ali ipak treba 

istaknuti, da i gdjekoje netočnosti u izrazima ili 
riječima imaju se pripisati ne piscima, već prepisi- 
vačima ili prevodiocima. 

Nadahnuće je posebno djelo Božje, njegova milost, 
koja je pisca poticala, vodila, rasvjetljivala, s njim 
bila za vrijeme pisanja sve do konačnog oblika, ali 
je osobnost pisca i njegova ćud i slobodna volja 
ostala. Jedan je pisac lijepo rekao za Sveto Pismo: 
to je knjiga Božja, to je knjiga čovječja. 

5. 


Knjiga, koju je ljudima Bog kazivao u pero 

Za ispravno razumijevanje Svetoga Pisma neop¬ 
hodno je potrebno upoznati okolnosti, u kojima su 
ga sveti ljudi, duhom Božjim nadahnuti, sastavili i 
napisali. Drugim riječima: nužno je da upoznamo 
zemljopis, povijest i narodopis one zemlje, u kojoj 
su svete knjige nastale. 

Obično je ime za Svetu zemlju Palestina. To nije 
velika zemlja. Nešto kao kopnena Dalmacija s Her¬ 
cegovinom zajedno. U njoj imamo obalni pojas uz 
Sredozemno more, dio, koji se u starini zvao Gali¬ 
leja, a sada čini sastavni dio države Israel, zatim 
judejska brda, danas glavni dio države Jordanije. 
U Palestini imamo neobičan prirodni pojav, da je 
neki dio zemlje mnogo niži od morske razine. Na 
utoku rijeke Jordana u Mrtvo more ta udubina iznosi 
392 metra. Klima je u zemlji dijelom sredozemna, 
dijelom pustinjska, s kratkim i ugodnim proljećem, 
dugim i vrućim ljetom i blagom i kišovitom zimom. 
Palestina je zemlja, gdje uistinu rastu poljski ljiljani, 
zatim masline, smokve, vinova loza i ostalo južno 
voće. Stočarstvo je još i danas glavni dio seljačkog 
gospodarstva. 

Položaj Svete zemlje i njime uvjetovane životne 
prilike i običaji tako su usko povezani sa svetim 
knjigama, da ih je nemoguće razumjeti, ako to uvijek 
ne držimo na umu. Kad naš Spasitelj govori, kako 
mu je žao mnoštva, koje gladno sluša njegove 
riječi, lako to shvaćamo, kad znamo, da se to zbilo 
nedaleko Tiberijadskog jezera, gdje su sami brežuljci 

i kamenje. Tu se u pravom smislu riječi nije moglo 
ništa naći ni kupiti, čime bi mnoštvo moglo utažiti 
glad. Ili, kad spominje vjetar, kiše, ribolov, onda 
nam je sve to jasnije, ako poznajemo klimatske pri¬ 
like toga kraja. Možda se danas nama ne kazuje 
ništa posebno, kad Krist šalje apostole veleći im: 
,,Susrest ćete čovjeka s vrčem vode", a za njih je 
to bio jasan znak, jer u tome kraju ne nose vodu 
muškarci, nego isključivo ženske. Tako bismo mogli 
nabrojiti stotine primjera. Možda nije pretjerano, 
što je rekao jedan pisac, da je Palestina peto evan- 
djelje, koje popunja ostala četiri. 

Ali ne samo da u Svetom Pismu nalazimo pečat 
zemlje, nego još više i pečat svetih pisaca i njihove 
duhovne oznake. Mora se odmah reći, da se i kod 
svetih knjiga kao i kod drugih knjiga u starini ne 
može točno reći, tko ih je sastavio, jer su takovi 
duševni radovi često djelo i više ljudi. Dakako, ima 
i takvih djela, koja nam otvoreno i jasno govore o 
svojstvima jednog odredjenog pisca. Tako je na pr. 
pisac knjige Levitske prilično dosadan pravnik, pisac 
Brojeva vrlo naobražen, pisac knjige Otkrivenja je 
slab poznavalac grčke gramatike o gradnji rečenica. 
Nekada susrećemo izrazite sposobnosti pisaca umjet¬ 
nika. Sastavljač psalama je profinjeni pjesnik kralj 
David, pisac knjige o Jobu je dubok mislilac i stilist, 
Jeremija je pravi genij, sv. Pavao je vještak u pisanju 
uovdnih članaka i t. d. 

Kod svakog svetog pisca vidimo njegove osobne 
oznake. U Novom Zavjetu ta činjenica upada na 
prvih mah u oči: Marko je priprosta i pučka duša, 
Luka naobražen čovjek, Ivan naivan i sklon otaj- 

stvima, a Matej pošten i pouzdan izvjestitelj doga- 
djaja, koje je doživio. 

I društvena sredina, iz koje su sveti pisci izišli, 
očituje se u njihovim djelima. Drukčije gleda na 
stvari oko sebe Ezekijel ili Jeremija, koji su potje¬ 
cali iz svećeničke obitelji, drukčije na pr. pisac 
Crkvenjaka Isus ben Sira, koji bijaše običan jerusa- 
lemski gradjanin. Pisac knjige o Jobu je svakako 
ugledan i bogat čovjek; prorok Miheja je negdje iz 
pokrajine, zato kod njega nalazimo mržnju na velike 
gradove, u kojima je vidio izvor svega zla. Očita je 
razlika izmedju dva proroka: Izaije i Amosa. Oba 
kore ženske radi njihove pretjeranosti u odijevanju 
i vladanju, samo što Izaija to čini nekako u ruka¬ 
vicama kao gospodin i u granicama uljudnosti, dok 
Amos, čuvar goveda, čini to na dosta grub način. 
On za žene na pr. upotrebljava riječ „krava". Knjiga 
o Juditi sjeća nas slavnih i fanatičnih borba za vri¬ 
jeme Makabejevića, dok knjiga o Esteri pokazuje, 
da je nastala u prilikama, u kojima su živjeli ras¬ 
pršeni Židovi u Perziji, gdje su nastale i priče iz 
Tisuću i jedne noći, na koje nas ta knjiga podsjeća. 

Kao i kod drugih književnih djela, i pisci svetih 
knjiga imali su pri pisanju pred očima onaj krug 
ljudi, za koje su pisali. Očito se to vidi u Novom 
Zavjetu. Dok je Isus govorio seljacima i ribarima 
oko Genezaretskog jezera, služio se riječima i izra¬ 
zima, koji su im bili dobro poznati. Spominjao je 
životinje i biljke, koje su bile u tom kraju. Naprotiv, 
sv. Luka, koji je htio blagu vijest proširiti i u rim¬ 
skom društvu, mora tumačiti, da je Jordan rijeka, 
da je Tiberijadsko jezero veliko kao more, i t. d. 

Sv. Pavao pišući Korinćanima spominje igre i utrke, 
jer su oni bili poznati sportaši u to doba. 

I najstariji crkveni oci upozoravaju, kako moramo 
imati na umu sve prigode i okolnosti, u kojima su 
sveti pisci pisali, ako želimo upoznati pravi smisao 
njihovih riječi. 

Istina je, bit će uvijek teških izraza i rečenica, 
koje će razni na razne načine tumačiti, jer kako je 
već jednom rečeno: svete su knjige napisane na tri 
jezika: na starome književnome židovskom jeziku, 
na pučko-židovskom ili aramejskom i na pučkom 
grčkom, tako zvanom ,,koine“. Svaki od tih jezika 
ima svoj poseban duh, svoj način izražaja, koji se 
ne dadu lako prenijeti u naše moderne jezike. U Sve¬ 
tome Pismu izraz srce ne označuje ono, što mi pod 
srcem razumijevamo. Tamo je srce sjedište misli, a 
sjedište osjećaja su bubrezi. Dakle izraz: Bog ispi¬ 
tuje srce i bubrege znači: Bog ispituje misli i osje¬ 
ćaje. Općenito istočni jezici ne vole točan redoslijed 
misli, već se više služe slikama i prispodobama. 

U novije vrijeme mnogo je pripomoglo za bolje 
razumijevanje svetih knjiga i od Crkve odobreno 
mišljenje, da su svete knjige napisane u raznim knji¬ 
ževnim vrstama (rodovima) i da ih tako treba i 
tumačiti. Drukčije piše povjesnik, drukčije pripo¬ 
vjedač, a opet drukčije mislilac i pjesnik. Tako isto 
drukčije treba pristupiti pjesmi, drukčije romanu 
ili filozofskom ili povijesnom djelu. Svaka književna 
vrsta ima svoje zakone i svoje načine izražaja. 

U Svetom Pismu uz pučko pripovijedanje knjige 
Postanka susrećemo i političku povijest kraljeva, 
uzgojne pripovijesti o Ruti, Tobiji i Esteri, skup po¬ 
slovica, dramatski napisanu knjigu o Jobu, uzvišene 

pjesme u Pjesmi nad pjesmama i u Davidovim psal¬ 
mima. U Starome Zavjetu sve te književne vrste stoje 
jedna uz drugu. U Novome je slično. Kolike su raz¬ 
like izmedju Ivanova evandjelja od onih drugih triju, 
ili izmedju poslanica sv. Pavla i onih ostalih apostola. 
Pri čitanju Svetog Pisma moramo uvijek paziti, u 
kojemu je književnom rodu pojedina knjiga sastav¬ 
ljena. Mnogo je teže s onim knjigama Svetoga Pisma, 
koje su sastavljene u književnim vrstama, koje mi 
danas ne posjedujemo. Danas nitko ne piše pro¬ 
ročanstva ili otkrivenja. Stari Židovi su imali po¬ 
sebnu književnu vrstu, tako zvani „midras", gdje 
je spojena obrana vjere s poučnim napucima. Kad 
bismo takova djela mjerili današnjim mjerilima po¬ 
vijesne znanosti, lako bismo upali u bludnju. Kako 
je danas nama teško tumačiti i razumjeti knjigu 
Postanka, u kojoj ima i povijesti i narodopisnih 
crtica i poučnih naputaka, a sve je opet povezano 
nekom pjesničkom žicom. 

Ali uvijek treba imati na umu: Sveto Pismo sadrži 
istinu i u cjelini i u pojedinim dijelovima. Ali tu 
istinu pojedina knjiga Svetoga Pisma iznosi na svoj 
poseban način. Ovdje možemo donijeti riječi slu¬ 
žbene Crkve, koje je izgovorila preko svog nepogrje¬ 
šivog tumača u papinskom pismu ,,Ljudskoga roda" 
(iz godine 1950.), a koje glase: „Tumačitelji svetih 
knjiga moraju se prenijeti u ona daleka vremena na 
Istoku i pomoću povijesti, nauke o starinama, na- 
rodopisa i sličnih znanosti upoznati i razlikovati 
razne književne vrste, koje je sveti pisac htio upo¬ 
trijebiti i koje je uistinu upotrijebio." 

6. 


Povijesna knjiga 

Proučavanje Svetoga Pisma toliko je u posljednjih 
sto godina napredovalo, da mi danas više ne gledamo 
na svete knjige kao na zbirku pobožnih i ćudorednih 
nauka, već kao na pravu povijesnu knjigu, koje su 
istinitost potvrdila novija povijesna i arheološka 
istraživanja. Ono, što se donosi u Svetome Pismu, 
isto je tako istinito i vrijedno kao i oni izvještaji 
o egipatskim faraonima ili rimskim carevima. 

Sveto Pismo je povijest iliti još bolje knjiga uspo¬ 
mena jednoga naroda, koji je u njoj na neobičan 
način ostavio potomstvu sve ono, što je učinio, pre¬ 
trpio, vjerovao, mislio i čemu se nadao. Ono je 
obiteljsko stablo židovskoga naroda, na kojemu lijepo 
možemo pratiti povijest i sudbinu toga naroda kroz 
dvije tisuće godina: od doba patrijarha do Isusa. 
I u tome je baš jedinstvenost svih svetih knjiga uza 
svu njihovu raznolikost. 

Pozornica, na kojoj su se odvijali dogadjaji iz 
života židovskoga naroda, kako nam to opisuje 
Sveto Pismo, je istočna obala Sredozemnog mora, 
Mala Azija, Mesopotanija i Palestina, koja se smatra 
domovinom Židova, a baš na tom istom prostoru 
dolazili su sa Židovima u vezu svi poznati stari na¬ 
rodi: Kaldejci, Hetiti, Feničani, Egipćani, Asirci, 
Grci, Skiti i Rimljani, koji se često spominju u sve¬ 
tim knjigama. 

Jedan je učenjak jednom rekao: povijest starih 
naroda piše se mašklinom. Htio je naime reći: što 
znademo o starim narodima, znamo iz iskopina. To 

isto vrijedi i za Sveto Pismo. Najnovije iskopine su 
dokazale, da mnoga imena i činjenice, o kojima se 
govori u svetim knjigama, nisu priče, kako su sve 
donedavna tvrdili protivnici kršćanstva, nego čista 
povijesna istina. U tome smislu izdane su u poslje¬ 
dnje vrijeme dvije knjige: Englez Marston je izdao 
knjigu: „Sveto je Pismo govorilo istinu" i Nijemac 
Werner Keller: „Sveto Pismo ipak ima pravo". Obje 
knjige ističu, kako u Svetom Pismu sve ima svoju 
povijesnu podlogu, a da to nisu samo pobožne priče. 
Naročito je mnogo vrijednih iskopina proučila i pro¬ 
tumačila „Škola za proučavanje Svetoga Pisma", 
koju je u Jerusalemu osnovao godine 1890. glasoviti 
učenjak dominikanac P. Lagrange. Učenjacima iz te 
škole uspjelo je otkriti pločnik u dvorištu Pilatovu, 
na kojemu je Krist čekao na osudu; to je tako zvani 
„Lithostratos". Sad nam je mnogo jasniji povratak 
Židova u Palestinu preko brda Sinaja, sudbina naj¬ 
starijeg dosad poznatog grada Jeriha, izvještaji o 
Josipu u Egiptu, o Abrahamu i t. d. 

Novija povijesna nauka, temeljena na iskopinama, 
otkriva nam sudbinu mnogih gradova, koja nam je 
dosada bila zagonetna. Neke pojedinosti, običaji, 
vlastita imena, sada su nam sasvim jasni, dok je 
prije sve bilo obvijeno tamom. Stari Zavjet spominje 
češće Hetite; Abraham je od njihova kralja kupio 
spilju, u koju je zakopao svoju ženu, a tek u naj¬ 
novije doba doznasmo, da su oni u to vrijeme vladali 
nekoliko stoljeća u Maloj Aziji i u susjednim zem¬ 
ljama. I povijest Filistejaca, s kojima se borio Sam- 
son, pokazuje nam se u sasvim drugom svijetlu, 
otkako su se našli mnogi crteži iz doba Ramsesa III. 
o navalama pomorskih naroda. 

Neki običaji, koji se spominju u Svetom Pismu, 
činili su nam se čudni i neobični, jer nismo dovoljno 
poznavali starinu. Tako na pr. izvještaj, kako je 
Abraham htio žrtvovati sina Izaka i kako je našao 
ovna u draču zapletena. Poslije su nadjene mnoge 
kosti djece u špiljama u Kaldeji i na uzvisinama 
Palestine, koja su bila žrtvovana. Postojao je i obi¬ 
čaj, da se potpuno poruši i opljačka osvojeni grad 
(pravo „herema"). I zidine Jeriha, koje su otkrivene, 
potječu od onog najstarijeg grada, koji je vjero¬ 
jatno poslije osvojenje Jozua zapalio. 

Neke dogadjaje iz Svetoga Pisma danas lako ra¬ 
zumijemo, kad promatramo suvremenu povijest. 
Zašto je bježao Abraham iz Ura Kaldejskoga? Tamo 
je u njegovo vrijeme vladao takav totalitarni sistem 
(način vladavine), da je rušio sve, što mu je stajalo 
na putu. Abraham je u stvari tadašnji vjerski i po¬ 
litički izbjeglica, koji nije mogao podnositi stanje, 
koje je tada vladalo u toj zemlji, kako nam je po¬ 
znato iz povijesti babilonskog naroda. To isto vrijedi 
o Josipu i njegovoj braći, koji su ispočetka lijepo 
gledani, a poslije su bili progonjeni i zlostavljani, 
kako nam to opširno opisuje Sveto Pismo. 

Pa i poglavlja Svetog Pisma o stvaranju prvih 
ljudi, o grijehu, o potopu nisu više predmet smijeha, 
kako su to bila pred koje desetljeće za protivnike 
kršćanstva. Danas imamo dokaze i o kuli babilon¬ 
skoj i o Noevoj ladji. Iskopine i povijesna istraži¬ 
vanja potvrdjuju istinitost sadržaja svetih knjiga, 
razjašnjuju mnoge teške tekstove, nad kojima su 
stari učenjaci dugo i dugo razbijali glavu. 

Mora se reći: novija je nauka i utvrdila, da u 
Svetom Pismu ima i mnogo sličnosti s ostalim starim 

knjigama, i u sadržaju i u nauci. Židovski boravak 
u Egiptu, upoznavanje vjerskih organizacija, mezo- 
potamska nauka o kerubinama i neke perzijske 
vjerske predaje, — sve je to ostavilo traga i u sve¬ 
tim knjigama. Tome se nije čuditi. Neki zakoni i 
propisi starozavjetnih knjiga mnogo su slični pro¬ 
pisima iz Hammurabijeva zakonika, koji potječe iz 
drugog vijeka prije Krista, a danas se čuva u Parizu. 
Krasna ,,Pjesma nad pjesmama" ima mnogo slič¬ 
nosti s mnogim svatovskim pjesmama, koje su se 
našle na obalama Nila. 

Nije uvijek jasno, tko je pod utjecajem koga: ili 
svete knjige imaju nešto od starih knjiga, ili stare 
knjige iz svetih knjiga. Ali je u jednome velika 
razlika. U Svetome Pismu nema nigdje ni traga ne- 
ćudorednosti, bajkama, izopačenim nazorima, mnogo- 
boštvu, a toga su pune sve stare svjetovne knjige. 

Svetome Pismu nije svrha da nas poučava u po¬ 
vijesnim istinama, njemu je cilj: vjersko podignuće 
čovjeka; da nam kaže povijest objave Božje, a sve 
ostale povijesne, političke, društvene i književne 
okolnosti služe mu samo kao ljudski okvir. U sve¬ 
tim knjigama imamo tražiti riječ Božju, nju ra¬ 
zumjeti; gledati u njima djela Božja, kako Bog 
upravlja sudbinom i pojedinaca i naroda. 

7. 


Knjiga o djelima Božjim 

Svete knjige nam govore, kako se Bog objavio lju¬ 
dima, i to ne samo riječima, nego i činom, djelima. 
Mogli bismo ukratko reći, da je Sveto Pismo povi¬ 
jest čovječanstva, koje je napisala ruka Božja. Za 
razliku od ostalih svjetovnih starovjekovnih knjiga, 
u kojima je čovjek u dogadjajima igračka slijepe 
sudbine, u Svetom Pismu jasno vidimo, kako je čo¬ 
vječja sudbina vodjena jednom višom silom, recimo 
otvoreno rukom osobnog Boga, od koga čovjek po¬ 
tječe i kome se vraća. 

Sve raznovrsne knjige Svetoga Pisma: i povijesne, 
i poučne, i pjesničke imaju isti cilj: pokazati čovjeku, 
kako ga Bog vodi i kako mu mora služiti i njega 
ljubiti. Zato povijesna istrživanja svetih knjiga na¬ 
ilaze na mnoge poteškoće, jer je tamo i djelovanje 
Božje i djelovanje ljudsko tako usko povezano i 
isprepleteno, da im je teško postaviti prave granice. 
Ali u tome je i uzvišenost i veličina Svetoga Pisma. 

Najočitije znakove prstiju Božjih u svetim knji¬ 
gama nazivamo čudesima, koja su u stvari i dokazi 
Božje objave ljudima. Nažalost, čudesa, koja bi 
morala biti dokaz Božje obstojnosti i njegova djelo¬ 
vanja u svijetu, za neke su ljude našega vremena 
kamen spoticanja. Treba reći, da baš proučavanje 
Svetoga Pisma u posljednje vrijeme i službena tu¬ 
mačenja Crkve olakšavaju i sumnjivcima, da ga 
prime i lakše razumiju, jer sva nadnaravna djela, o 
kojima pripovijedaju svete knjige, nemaju istu vri¬ 
jednost i ne moraju se jednako shvatiti i vjerovati. 

Drukčije imamo primiti do znanja izvještaj o Isu¬ 
sovim čudesima ili na pr. o njegovu uskrsnuću, a 
drukčije, recimo, pripovijedanje o proroku Joni, koji 
je bio u utrobi ribe ili o tome, kako je Jozua molio 
sunce da stane i nek ne zalazi, dok ne izvrši svoje 
djelo. 

Mnoga čudesa Staroga Zavjeta kao na pr. prolaz 
Izraelaca preko Crvenog mora, mana u pustinji, deset 
kazna nad Egiptom mogla bi se, strogo govoreći, 
dogoditi i na prirodan način, ali je i u jednom i u 
drugom slučaju očit pri tome prst Božji. Kako je 
to njegova ruka napravila, to nije od naročite va¬ 
žnosti. Glavno je, da tu svatko mora reći: Božje se 
djelovanje jasno vidi. 

Čudesa, koja je Krist učinio, njih na broju 41, 
jasni su znakovi Božje svemoguće moći, koje ne 
možemo protumačiti ljudskim razumom. Ili ih mo¬ 
ramo primiti onakovima, kakova jesu, ili odbaciti 
knjigu, koja o njima govori kao nepovijesnu i ne¬ 
povjerljivu, a to razuman čovjek ne može učiniti. 
Čudesa su i tada bila i danas su put k Bogu, put 
k vjeri. 

Ali nisu samo čudesa predmet Duhom Svetim na- 
dahnutih knjiga. U njima vidimo, kako ruka Božja 
vodi čovječanstvo k svijetlu nepogrešive istine, koja 
se nalazi samo kod Boga. Ti su putovi često i strmi, 
krivudasti, nekada i teško prohodljivi, ali uvijek 
pouzdani i sigurni. U svetim knjigama možemo pra¬ 
titi put čovjeka od njegova stvorenja do posljednjeg 
suda: od knjige Postanka do Otkrivenja sv. Ivana 
apostola. U njima je iznesena povijest ljudskoga 
društva, kako se odvijala, kako se odvija i kako će 
se odvijati pod vodstvom Božjim. 

Oba dijela Svetoga Pisma: i Stari i Novi Zavjet 
u suštini razradjuju i tumače plan Božji o otkupljenju 
ljudskog roda. Središnja je točka utjelovljenje i smrt 
na križu Isusa Krista, sina Božjega. Svi ostali do- 
gadjaji, o kojima govori Sveto Pismo, bilo to po¬ 
vijesni, politički, društveni ili vjerski služili su samo 
tome, da Sin Božji svoju blagu vijest donese na 
svijet i da se ona proširi po svijetu. 

I sudbina židovskog naroda, kako nam se ona 
očituje u Starom Zavjetu opet je jak dokaz Božjega 
vodstva. Mnogi su narodi u starini bili i brojniji i 
bogatiji i kulturniji i vještiji znanosti i umjetnosti, 
ali nisu ostavili djelo kao što je Stari Zavjet, jer 
je njegov začetnik i posredni pisac bio sam Bog, 
koji je vodio posebnu brigu o tome narodu, iz kojega 
je imao izići Spasitelj svijeta. 

Židovski narod, koji je kroz vjekove bio pro¬ 
ganjan, postoji i danas, dok su veliki i poznati stari 
narodi iščezli s ljudske pozornice. Zidovi su ostali 
kao dokaz veze izmedju njih i Gospodina Boga, a 
tu vezu zovemo Starim i Novim Zavjetom. Uistinu 
je to velika tajna, koju možemo razumjeti, ako sve 
to gledamo očima objave Božje ili drugim riječima: 
očima vjere. 

Osim središnje točke utjelovljenja i otkupljenja, 
kroz čitavo Sveto Pismo vidimo Boga kao božanskog 
lončara ili kipara, kojemu je stalo da usavrši svoje 
lončarsko djelo-čovjeka. Držeći to na umu, mo¬ 
žemo razumjeti na oko protivurječnosti i neslaganja 
izmedju jednog i drugog Zavjeta. Kao što lončar 
uzima najprije zemlju, pa čini grube oblike, a onda 
sve ljepše i ljepše, dok na koncu ne stvori savršeno 
djelo, tako je Bog radio s izraelskim narodom, tako 

radi sa svakim čovjekom. Tu je istinu jednom pro¬ 
rok Jeremija jasno izrazio: „Kao što je zemlja u 
ruci lončarevoj, tako ste i vi u ruci Božjoj." Sveto 
je Pismo povijest toga dugog rada Stvorčeva na 
njegovu djelu, čovjeku. Otuda: popravci, rušenja, 
počinjanja iznova, a to je cilj života: rad, borba, 
usavršavanje, napredak i put k savršenstvu. 

Božja objava nije dobila odmah svoj savršeni 
oblik. Davana je preko ljudi, koji su podvrgnuti 
manama, grijesima i slabostima, a u tome je i nje¬ 
zina ljudska bliskost i neposrednost. Nekada to 
stupnjevanje možemo lijepo pratiti: Abrahamu je 
objavljeno Božje jedinstvo, Mojsiju vjerski i ćudo¬ 
redni zakoni, a proroci su budili i izgradjivali sa¬ 
vjest pojedinaca, da budu i u unutrašnjosti izvršioci 
zakona. 

Dakle, Stari je Zavjet priprava i pokušaj za pravu 
objavu, koju je donio Krist. Sve istine i sva pitanja 
nalaze se u evandjeljima, koja nam govore o djelo¬ 
vanju Krista, koji je dobio onaj oblik, kako ga je 
bio zamislio vječni lončar. 

Kad ovu istinu imamo na pameti, onda nam je 
jasno, zašto su na krivom putu svi oni, koji uzimaju 
jednu rečenicu, jednu istinu ili jednu nauku Svetoga 
Pisma i onda na njoj grade svoju vjeru ili još bolje 
svoju sektu. 

8. 


Stari Zavjet — knjiga priprave 

Svih četrdeset i pet knjiga Staroga Zavjeta ra¬ 
spravljaju o onome, što je Bog objavio ljudima do 
dolaska Kristova. 

Stari Zavjet počinje s knjigom, koja govori o stva¬ 
ranju svijeta i čovjeka; to je tako zvana knjiga 
Postanka. Svetopisamska nauka o stvaranju čovjeka 
postala je općim dobrom svih naroda; ona je temelj 
naše uljudbe. Židovski je narod nauku o stvaranju 
svijeta sačuvao kao dragocjenu duhovnu baštinu i 
dalje je predao pokoljenjima, koja su dolazila. 

Nekoliko prvih poglavlja knjige Postanka jasno 
nam prikazuju odnos izmedju čovjeka i Boga. Za¬ 
nimljiva je otajstvena veza izmedju prvih knjiga 
Svetoga Pisma i izmedju posljednje knjige: izmedju 
knjige Postanka i izmedju Otkrivenja sv. Ivana apo¬ 
stola. I u jednoj i u drugoj nastupaju andjeli, koji 
vode borbu za stvar Božju i stvar istine, a protiv 
laži i nepravde. Iz tih dviju knjiga kao i svih drugih 
knjiga Svetoga Pisma izbija uvijek jasna istina: 
Bog je jedan, on je Stvoritelj, on je dao svoj zakon, 
sve se mora pokoravati njegovu zakonu. 

Ali objava Božja u uskom smislu riječi ne počinje 
s Postankom, nego s jednim semitskim pastirom iz 
okolice Ura kaldejskoga, koji se spremno odazvao 
Božjem pozivu i poslušao njegovu zapovijed, a to je 
Abraham, koji postade vjesnikom Božjih riječi, da 
se prestane sa zabludama, manama i mnogoboštvom. 
I zaista je ljudski nerazumljivo, da jedan običan 
pastir stavi sebi za zadatak života, da dovede svijet 

do vjere u jednoga Boga. U tome je prst Božji, nje¬ 
gova volja, drugim riječima: njegova objava. 

Od Abrahamova vremena do danas stoje ljudi 
pred istinom, i njihova je jedina zadaća da služe 
istini. Da sačuva istinu, Abraham ostavlja poganski 
grad i sa svojim plemenom odlazi u pustinju. Možda 
on i nije bio svijestan, da ta njegova odluka znači 
početak novoga razdoblja u povijesti čovječanstva. 
Bog je primio njegovu odluku, on je s njim sklopio 
ugovor, vezu, zavjet. Abrahamovi potomci, poslije 
nazvani Židovi, primaju na se izuzetnu ulogu, po¬ 
sebnu Božju zaštitu; postadoše izabrani narod uz 
uvjet, da sačuvaju vjernost, da budu nosioci njego¬ 
vih zapovijedi, da uzdrže vjeru u jedinoga Boga. 

Od toga dana teče sve jasno i svrsishodno. Abra¬ 
hamova žena nema djece, ali posebnim čudom dobiva 
potomstvo. Izak dolazi na svijet i mimo prirodnih 
zakona, to je ,,sin radosti", kako to njegovo ime u 
njihovu jeziku znači. Abraham još nije sasvim svi¬ 
jestan, što od njega Bog traži. On sluša, pripravan 
je i žrtvovati sina, ali to nije volja Božja; Bog hoće 
poslušnost, a ne žrtvu. On traži od njih vjeru, borbu 
za dobro protiv zla, on hoće da cijeli narod stvori 
odluku, da ga sluša i da mu služi. To nije tako lako 
i ugodno, ali i u svim poteškoćama i napastima na¬ 
rod čuva vjeru u jednoga Boga, a Bog njih štiti od 
svih neprijatelja. O tome pričaju mnoge knjige Sta¬ 
roga Zavjeta. 

Abrahamu je uspjelo sačuvati kod naroda vjeru 
u jednoga Boga, to je prvi dio Staroga Zavjeta. 

S Mojsijem počinje drugi dio. O Mojsijevim djelima 
i njegovu poslanju govore druge četiri knjige: kako 
je putovao u obećanu zemlju; o naredbama i obre¬ 

dima, koje je Bog preko njega dao narodu; o zapo¬ 
vijedima, koje je od njega primio. 

Uzvišen je poziv Mojsijev. I on je običan pastir 
iz pustinje Madijan. Čuje u gorućem grmu Božji 
glas. On mora osloboditi narod i dovesti ga u onu 
zemlju, koju je Bog obećao Abrahamu. Trebalo je i 
sada borbe, trebalo je slati kazne na Egipat, da 
pusti njegov narod, da stigne u zemlju, iz koje će 
izići Spasitelj svijeta. Težak je taj zadatak. Tre¬ 
balo je gvozdene volje, posebne pomoći Božje, da 
narod primi deset njegovih zapovijedi. Punih četr¬ 
deset godina vodi on borbu za Božju stvar i za nje¬ 
gov zakon. Nije vidio okrunjeno svoje djelo, jer je 
bio posumnjao u Božju svemoć. Ali uza sve to, od 
one, možemo reći, rulje izbjeglica, koju je on počeo 
voditi, stvoren je narod, nacija, koja je uzela za svoj 
ustav deset Božjih zapovijedi, koje će poslije postati 
temeljem svih zakona kod svih naroda. 

Abraham je sačuvao vjeru u jednoga Boga, a Moj- 
sije je dao zakon. Nastaje židovski narod, koji stvara 
svoju državu, koji se bavi trgovinom i obrtom, živi 
u blagostanju, a time dolazi u kušnju i njegova vjera, 
koju je ipak sačuvao. O tome čitamo u povijesnim 
knjigama Staroga Zavjeta. 

Kod pomazanja Saula za kralja opominje starac 
Samuel, da njegov narod ne smije živjeti kao drugi 
narodi, jer Bog s njima ima posebne namjere. Kra¬ 
ljevstvo predstavlja snagu u narodima, ali je i često 
uzrok propasti kod mnogih naroda. Povijest nam za 
to daje mnogo i mnogo primjera. Imamo primjer i 
u Davidu. Bogom oduševljeni i pobožni pjevač krši 
zakon, kako ga je rijetko koji smrtnik prekšio, i to 
na sablazan čitava naroda. Ta propast je očito za 

Samuela. Kraljevstvo se dijeli: u zapadno ili sama- 
rijsko i južno ili judejsko. Poroci i mane vapiju do 
Boga. Dolaze Asirci, ruše, ubijaju, tjeraju, ali u 
bijedi, kao i pojedinci tako i nacije, nalaze opet put 
k Bogu, svome Jahveu, koji ih vodi posebnim pute- 
vima, često puta vrlo trnovitim. 

Bog nije ipak zapustio svoj narod. Zanimala ga 
je ta drama. Zato šalje proroke. To čitamo u Izaiji, 
Jeremiji, Ezekijelu i u drugim tako zvanim malim 
prorocima. Oni su imali za zadatak da izabrani 
narod opet dovedu do vjere u jednoga Boga. Oni su 
tu službu vršili smjelo i odlučno. Proroci već i otvo¬ 
reno govore o mesiji, o Božjem poslaniku, o Kristu, 
a tome služi cijeli Stari Zavjet kao priprava. Misao 
mesijanska osobito je istaknuta kod proroka Izaije. 

Stari Zavjet je knjiga priprave. U svim knjigama 
je jasna jedna nit: pripraviti izabrani narod i čovje¬ 
čanstvo na dva temeljna otajstva vjere: na utjelo¬ 
vljenje Sina Božjega i na djelo otkupljenja. Stari 
Zavjet sam za sebe danas ne znači mnogo, on ima 
svoje značenje samo u vezi s novozavjetnom Božjom 
objavom, s Kristom, koji je kruna Božje objave 
svijetu. Knjige Staroga Zavjeta su samo priprava na 
Novi Zavjet. 

9. 


Novi Zavjet — knjiga objave 

Što je u Starome Zavjetu bilo kao priprava, znak, 
slika, obećanje, očekivanje — to se u Novome Za¬ 
vjetu sve ostvarilo: evandjelja su kruna, vrhunac i 
cilj Božje objave ljudima. 

Kako je divan i neobičan sadržaj knjiga Novoga 
Zavjeta! Na zemlju dolazi sin Božji, racija se i živi 
u siromašnim prilikama u Nazaretu, radi kao za¬ 
natlija do svoje tridesete godine, a tada počinje 
učiti narod, iznosi nauku o kraljevstvu nebeskom, 
o milosti; čini neobična djela ili čudesa, a na koncu, 
odbačen od svoga naroda, umire na križu za spa¬ 
senje i otkup palog čovjeka. U grobu ne ostaje, sam 
svojom moću ustaje od mrtvih, živi kao takav četr¬ 
deset dana sa svojim učenicima i konačno odlazi 
svome ocu, od koga je došao na zemlju. Kad ne 
bismo morali tvrdo vjerovati u Božju riječ, koja nas 
ne može prevariti, onda bi nam se učinio sadržaj 
novozavjetnih knjiga kao neka istočnjaka priča. 
Toliko je uzvišen njihov predmet. 

Krist, sin Božji, o kome govori Novi Zavjet, je i 
obećani mesija židovskoga naroda. On to dokazuje 
ne samo uzvišenom naukom, nego i mnogobrojnim 
čudesima, djelima, koja može učiniti samo Bog ili 
onaj, kome Bog dade za to moć. Zato velimo, da su 
čudesa izvanredna djela u prirodi, koja ne mogu pro¬ 
izvesti prirodne sile, nego jedino svemogući Bog. 

Ljudski govoreći, poslije Kristova uzašašća na 
nebo morala je njegova nauka pasti u zaborav i sma¬ 
njiti se broj njegovih učenika. Budući da je njegovo 

djelo — djelo božansko, to se dogodilo baš pro¬ 
tivno: poslije njegova uzašašća, poslije dolaska Duha 
Svetoga, njegovi učenici i apostoli šire neustrašivo 
njegovu nauku, i ona ubrzo osvaja sav onda poznati 
svijet. O tome nas izvještavaju Djela apostolska. 

Sveto Pismo Novoga Zavjeta sastoji se od 27 knji¬ 
žica ili manjih dijelova, a to su 4 evandjelja po 
Mateju, Marku, Luki i Ivanu i Djela apostolska; 
poučnih knjiga ima 21: to su poslanice sv. Pavla, 
sv. Jakova, sv. Petra, sv. Ivana i sv. Jude Tadeja. 
Samo je jedna proročka knjiga u Novome Zavjetu: 
Otkrivenje sv. Ivana apostola. 

Svih 27 knjiga Novoga Zavjeta čine jednu običnu 
knjigu običnog oblika, ali ta knjiga svojim neobič¬ 
nim sadržajem, svojim duhovnim bogatstvom pred¬ 
stavlja najdragocjeniju knjigu u svjetskoj književ¬ 
nosti, koja i poslije dvadeset vjekova nije izgubila 
ništa od svoje suvremenosti i od svoga značenja. 

Krist je stvarni predmet knjiga Novoga Zavjeta. 
On je, možemo reći, i glavni i prvotni sastavljač 
tih knjiga, a napisali su ih kao njegovo orudje Bo¬ 
gom nadahnuti ljudi i ostavili kao dragocjenu baštinu 
čovječanstvu. 

Glavne knjige Novoga Zavjeta su evandjelja. Riječ 
„evandjelje 44 je grčkog podrijetla, a znači blagu, 
veselu vijest, koja se donese poslije sretno izvoj- 
štene bitke. Dakle, mesija je došao, navijestio je 
nebesko kraljevstvo, pobijedio je smrt, grijeh i vraga, 
a o svemu tome izvještava nas uistinu vesela vijest 
ili evandjelje. 

Imamo četiri evandjelja, ali u stvari je jedno evan¬ 
djelje, jer je jedna blaga vijest, ali u četiri vida, u 
četiri oblika, kako su nam ga ostavili evandjelisti, 

što se i lijepo izrazuje onom riječju: ,,po“ Marku, 
,,po“ Mateju, ,,po“ Luki, ,,po“ Ivanu. 

Bilo je pokušaja, da se iz svih četiriju evandjelja 
sastavi jedno potpuno, ali to Crkva nije htjela pri¬ 
miti, jer iako ima u njihovu pripovijedanju nekih 
razlika, ipak ona čine jednu cjelinu, a s druge strane 
evandjelja su tako stara, tako vjerodostojna i časna, 
da ih treba ostaviti onakovima, kako su ih sveti pisci 
nama ostavili. Tri su evandjelja osobito slična: 
sv. Mateja, Luke i Marka. I kod njih ima razlika. 
Tako sv. Marko ne govori o djetinjstvu Isusovu, ne 
donosi njegovu propovijed na gori, Matej ne govori 
o njegovu Uzašašću na nebo, a samo u Luki nala¬ 
zimo izvještaj o njegovu rodjenju i ranom djetinjstvu. 

Četvrto evandjelje, koje je napisao sv. Ivan apo¬ 
stol, znatno se razlikuje od ostala tri. On mnoge 
stvari ne spominje, što ih donose ostala tri evan- 
djelista,a glavni mu je cilj dokazati, da je Isus sin 
Božji, da onaj, koji to uščita, u to povjeruje i da 
se spasi. Kod sv. Ivana je uzvišena bogoslovska 
nauka s dokazima o božanstvu Kristovu, njegovo 
evandjelje popunja ostala tri, jer je ono i napisano 
mnogo kasnije. Sam početak njegova evandjelja: 
,,U početku bijaše riječ, i riječ bijaše kod Boga" 
pokazuje uzvišenost njegove nauke o božanstvu 
Isusovu. 

Sv. Ivan je napisao i tri poslanice i proročku 
knjigu Otkrivenje. Knjigu ,,Otkrivenja' 4 nije lako 
razumjeti, jer je u njoj iznesena sudbina svakog čo¬ 
vjeka, sudbina svijeta uopće. U njoj je prikazan tok 
cijele povijesti do konca svijeta i konac svijeta i 
drugi dolazak Kristov. Iz svih djela sv. Ivana apo- 

stola izbija ljubav i milosrdje, koje on iznosi kao 
glavne kršćanske kreposti. 

Najviše poslanica napisao je sveti Pavao: 14 na 
broju. U njima je cijela kršćanska nauka o Bogu, 
Kristu i o milosti. Pavao je učenik farizeja, ispo¬ 
četka neprijatelj kršćanstva, ali poslije obraćenja u 
Damasku on je sav u službi raspetoga Krista; on 
ništa drugo i ne poznaje, osim Krista. 

Djela apostolska napisao je sv. Luka, koji je bio 
neobično naobražen čovjek, po zanimanju liječnik. 
Živim stilom opisana je sudbina učenika i apostola 
Kristovih, te prvi dani nove Crkve i naglo širenje 
Kristove nauke. 

I druge poslanice su vrlo poučno i korisno štivo 
za svakog kršćanina. Sv. Jakov piše o vjeri i dobrim 
djelima (ta se poslanica zove i ,,katolička", jer su 
je protestanti odbacili), a u poslanicima sv. Petra i 
sv. Jude Tadeja vidimo, kako se i u prvoj Crkvi mo¬ 
ralo boriti, kako je bilo svakakovih poteškoća; sve 
isto kao i u naše vrijeme. 

Jedan je pisac rekao, da su evandjelja najljepša 
knjiga, što uopće postoji, a to možemo reci i za 
cijeli Novi Zavjet, pa zato tu knjigu moramo često 
i pomnjivo čitati. 

10 . 


Smisao Svetoga Pisma 

Sveto Pismo je knjiga s tako bogatim i raznovrsnim 
sadržajem i tako puna tajna, da je nije lako na prvi 
mah razumjeti. Potrebna nam je za to posebna pri¬ 
prava. To vrijedi i za sve druge knjige, koje su stare 
stotine i tisuće godina. Svaki od nas može ponoviti 
one riječi, koje je rekao činovnik kraljice Etiopije 
(kako to čitamo u Djelima apostolskim) na upit dja- 
kona Filipa, da li razumije ono, što čita: ,,Kako ću 
razumjeti, kad me nitko nije poučio?" 

Mi katolici imamo neprevarljivo učiteljstvo Crkve, 
koja nam odgovara na sva teška pitanja, što se od¬ 
nose na razumijevanje Svetoga Pisma. To je i razlog, 
da nam se zabranjuje čitati Sveto Pismo, koje nije 
od Crkve odobreno i koje nema posebnog tumačenja. 

Mnogima je najveće poteškoća, kako se mogu do¬ 
vesti u sklad oba zavjeta: stari i novi, kad u njima 
ima toliko razlika, pa čak na oko i protivnosti. Kako 
na pr. spojiti ona dva poznata načela Staroga Za¬ 
vjeta: ,,oko za oko, zub za zub" s onima Novoga 
Zavjeta: ,,ako te netko udari po desnom obrazu, 
pruži mu i lijevi, činite dobro onima, koji vas mrze 
i molite se za one, koji vas progone?" Kako to 
spojiti? 

Jasno je, da u oba zavjeta ima različitih pogleda 
na mnoga važna pitanja. Ali mi smo gornje pitanje 
već riješili, kad smo rekli, da objava Božja nije 
odjednom dobila svoj konačan oblik, nego da je 
bivala postepeno razvijajući se i usavršujući se, dok 
je na koncu nije konačno izrazio Božji sin, koji je 

došao na svijet. I on je jasno dijelio dva zavjeta, 
kad je ustvrdio: „Ovo je krv moja novoga zavjeta." 
Dakle, nešto sasvim različito od Staroga. Novi je 
Zavjet nastavak Staroga, njegovo usavršenje. U tome 
smislu se imaju razumjeti i one riječi iz crkvene 
pjesme „Divnoj dakle": „Stari zakon žrtvi novoj — 
nek se sada ukloni." 

Stari Zavjet nije nešto, što je svršilo, što nema 
više nikakove veze s Novim Zavjetom. Kako je već 
rečeno, Stari je priprava za Novi. Jedan bez drugoga 
ne možemo razumjeti. Tu su istinu lijepo izrazili 
srednjovjekovni umjetnici prikazavši u kipovima, 
kako četiri velika proroka iz Staroga Zavjeta nose 
na ledjima četiri evandjelista. Vrlo slikovito i zna¬ 
čajno. 

Postoji izmedju dvaju zavjeta ne samo jaka du¬ 
hovna i sadržajna povezanost, nego čak i vanjska 
u načinu izražaja: ponavljanja iste misli drugim 
riječima, slikovitost, primjeri, igre riječi i slično. 

Razumljivo je, da četiri evandjelja, kojima je 
uglavnom sadržaj život i djelovanje Isusa Krista, 
imaju mnogo zajedničkih crta sa Starim Zavjetom 
i židovskom predajom, jer je Spasitelj sam bio u 
toj nauci uzgojen i u toj sredini živio. To se vidi 
u izjavama Kristovim, u Marijinu spjevu „Veličaj, 
dušo moja" kao i u djelima sv. Pavla, koji je imao 
visoku duhovnu židovsku naobrazbu. 

Krist je sam jednom rekao, da nije došao ukinuti 
zakon, nego ga usavršiti. Na one riječi: „Ljubi go¬ 
spodina Boga svoga svim srcem, svom dušom, svom 
pameću", on je nadodao: ,,A bližnjega svoga kao 
sama sebe." On je posebno istaknuo, da su ove 
dvije zapovijedi jednake, a oni da su zanemarili 

drugu zapovijed radi svojih nacionalnih, uskih 
obzira. 

Novi je Zavjet dopuna, savršeni oblik Božje objave. 
Ona zdrava zrna, koja je Mojsije dao na brdu Sinaju, 
po Kristu i apostolima postali su brašnom, od kog 
se peče kruh života, čista Božja istina. Na tu nas 
istinu podsjećaju ručni mlinovi ili žrvnji na starim 
katedralama. 

Najveća je razlika u zapovijedi ljubavi. To je novi 
zakon, nova zapovijed, kako Krist ističe. Staro¬ 
zavjetni zakon ljubavi je nepotpun, a u Kristovoj 
objavi on je savršen. 

Da se dobro razumije Novi Zavjet, potrebno je 
poznavati i Stari Zavjet. Zato ga mi kršćani katolici 
moramo čitati i širiti. Oni čine jedinstvo, oni se 
popunjuju. Danas Stari Zavjet sam za sebe nema 
više smisla, on ima svoj smisao samo u sklopu 
Novoga Zavjeta, jer on je kruna Božje objave. To 
je izrazio sv. Pavao onim riječima: „Konac, savršen¬ 
stvo zakona je Krist." Starozavjetni patrijarsi, pro¬ 
roci i kraljevi vodili su ka Kristu. I to može biti 
vječna dika židovskom narodu, da je u njegovoj 
sredini začet, rodjen i živio Krist, Spasitelj svijeta. 

Neprestana je dužnost kršćana, da pri čitanju 
ili Staroga ili Novog Zavjeta traže u riječima ili 
slikama ili u stvari uvijek onaj sveti lik Otkupitelja, 
o kome ovisi njihov spas. O njemu govore ne samo 
evandjelja i poslanice i Djela apostolska, nego i 
knjige proroka Oseje, Miheja, Jeremije, Ezekijela 
kao i psalmi kralja Davida. 

Sveto je Pismo knjiga o djelima Božjim u čovje¬ 
čanstvu, i zato je ne smijemo i ne možemo čitati kao 
što se čitaju knjige starih poganskih pisaca, na pr. 

Ilijada ili Enejida. U Svetome Pismu ima više smisla 
negoli ga sadrže pojedine gole riječi, jer u njemu 
ima tajna i teških izraza, koje se ne mogu izreći 
ljudskim jezikom. Ima mjesta, rečenica i dogadjaja, 
koje imaju i drugi smisao osim doslovnoga, smisao 
slikoviti ili alegorijski. Tako Krist govoreći o svome 
uskrsnuću spominje primjer Jone, koji je bio u 
utrobi ribe tri dana, a Crkva upotrebljava one riječi 
mudrosti na BI. Dj. Mariju: ,,Od početka sam bila 
stvorena, prije bezdana, prije negoli je išta stvoreno." 

Dakako, kako ne možemo svaku riječ Svetoga 
Pisma doslovno tumačiti, tako isto ne smijemo pre¬ 
tjerano sve tumačiti duhovno ili alegorijski. Uvijek 
u svetim knjigama treba tražiti glavni plan Božji o 
spasenju čovjeka, a sve se drugo ima tome podrediti. 

Iz svega se gornjega vidi, kako je potrebno, da nas 
netko pouči u tumačenju svetih knjiga, a to za nas 
katolike čini Crkva preko svog nepogrješivog uči- 
teljstva. Lako se može upasti u krivu nauku ili za¬ 
bludu, ako netko uzme samo jednu riječ, jednu re¬ 
čenicu i njih odvojeno tumači, kao to čine pristalice 
raznih sekta. Sveto Pismo moramo shvatiti kao 
cjelinu, kao knjigu o djelima Božjim i o spasenju 
čovjeka. 

11 . 


Knjiga čovječja 

Već smo jednom spomenuli, da je Sveto Pismo 
i knjiga Božja i knjiga čovječja. Tu istinu moramo 
imati uvijek na umu, ako želimo pravilno razumjeti 
Sveto Pismo. Ono nije knjiga, koja je — štono 
riječ — pala takova s neba, nego je napisana ljud¬ 
skom rukom i u odredjeno vrijeme. Nadahnuta 
duhom Božjim, ali napisana od ljudi, ona je duboko 
ljudska, i zato nama ljudima tako bliska. 

U Svetome Pismu su ljudi kroz stoljeća i stoljeća 
nalazili utjehu, pouku i nadahnuće: zdravi i bolesni, 
utamničenici i vojnici, putopisci i vjerovjesnici. Ta 
knjiga im je bila izvor, na kojemu su gasili svoju 
žedju za istinom, dobrotom i ljepotom. 

Koliko samo jasnoće i jednostavnosti u Svetome 
Pismu! Sveti pisci, koje je nadahnjivao onaj, koji 
,,istražuje srce i bubrege", unijeli su i u svoje spise 
onu jednostavnost i poznavanje ljudske duše, kakvih 
svojstava ne posjeduje nijedna ljudska knjiga. Sje¬ 
timo se onih jednostavnih i mudrih izreka: „pustite 
mrtve, neka pokopavaju svoje mrtve", ,,tko je od 
vas bez grijeha, neka prvi baci na nju kamen", „dajte 
Bogu Božje, a caru carevo", i slično. 

Nigdje ne nalazimo čovjeka u njegovoj veličini i 
niskosti kao u Svetome Pismu. U njemu čitamo 
ljudsko srce, nalazimo svijest krivice i grijeha; zna¬ 
čenje kušnje, pada i vjere. Mnoge su istine iz svetih 
knjiga postale svojinom svih naroda. Koliko je utje¬ 
caja imala na uzgoj čovječanstva ona duboka istina: 
„Strah Božji je početak svake mudrosti." 

Ako pomnjivo i u cjelini čitamo Sveto Pismo, 
naći ćemo u njemu rješenje svih tajna ljudskoga 
života: pitanje napasti i kušnja, zašto bol i zlo na 
svijetu, smisao ljudskog života, o životu poslije 
groba i t. d. Knjiga o strpljivom Jobu krasan je pri¬ 
mjer za tu tvrdnju. 

Sveto Pismo je knjiga čovječja i po svojoj ljepoti. 
Ne postoji na svijetu knjiga, koja bi imala toliko 
književnih odlika kao upravo knjiga Svetoga Pisma. 
Kako su veličanstveni i ljudski uvjerljivi opisi izlaska 
iz Egipta ili knjige o kraljevima, ili izvještaji o 
ustancima Makabejevića ili izvještaji Djela apostol¬ 
skih. Živost opisa, uvjerljivost, čovjek s manama i 
odlikama, — to je sve ono, što daje, ljudski govo¬ 
reći, umjetnu i književnu vrijednost tim spisima. 
Pripovjedalačke knjige o Juditi, Joni, Esteri i Tobiji 
dale su poticaja mnogim piscima i umjetnicima za 
stvaranje djela slična sadržaja. Spominjem samo 
našu knjigu ,Juditu" od Marka Marulića, koja je 
knjiga imala veliko i narodno i vjersko značenje za 
naš narod u ono doba, kad je bila napisana i poslije. 

Tko je ikada nadvisio ljepotom pjesme-psalme 
kralja Davida ili Pjesmu nad pjesmama? Kao primjer 
nek nam posluži opis proljeća iz Pjesme nad pjesa- 
mama: ,,Zima je prošla, potoci žubore, na poljima 
se javljaju cvjetovi, došlo je vrijeme pjevanja, čuje 
se gukanje golubice po poljima, smokve donose svoj 
plod, a loze mirisni cvijet . . .“ Iz te pjesme izbija 
duboko poznavanje ljudi i prirode. Zato su se svi 
veliki pjesnici nadahnjivali na svetim knjigama, kao 
na pr. Dante, E. A. Poe, Holderlin i drugi. 

Nedoknadiva je šteta, što se u školama našega 
doba ne pridaje Svetome Pismu ona važnost, koja 

se daje na pr. grčkim i rimskim piscima. Čitanje 
svetih knjiga ostavilo bi trajnih utjecaja na uzgoj 
duha, jer je u Svetome Pismu spojena i grčka pro¬ 
svjeta i židovska predaja, kako to lijepo nalazimo 
spojeno u spisima sv. Pavla apostola. 

Ali ljepota Svetoga Pisma nije samo u skladnoj 
primjeni izmedju oblika i sadržaja, u čisto književ¬ 
nim svojstvima; ono posjeduje neki poseban dah, 
neki sjaj, vječnu riječ, koja je bila u početku, koja 
je i danas i koja će ostati do vječnosti. Kako je u 
Kristu spojeno božanstvo s čovječanstvom, tako se 
može nešto slično reći za i za knjige Svetoga Pisma: 
i tu je Božje i čovječje spojeno u jednu skladnu 
cjelinu. I u tome je velika vrijednost Svetoga Pisma. 

Što više čitamo Sveto Pismo, to više u njemu 
nalazimo ono, što odgovara našemu traženju i našoj 
želji za novim spoznajama. Nema ljudskog područja, 
u kojemu se ne bismo obogatili čitajući Sveto Pismo, 
iako je njegov cilj naša duhovna naobrazba i upo¬ 
znavanje Boga i njegove objave ljudima. U tome je 
smislu rekao sv. Pavao, da nam je ,,čitanje Svetoga 
Pisma za sve korisno". 

Razumljivo je, da Sveto Pismo nije pisano za 
pouku u zemaljskim znanostima, kao na pr. o po¬ 
stanku ili starini zemlje, o vrstama životinja ili bilja 
ili o zvijezdama. Ono nam daje Božju nauku o vjeri, 
o nadnaravi, o milostima Božjim. Zato griješe svi 
oni, koji hoće da svaku izreku ili riječ Svetoga Pisma 
tumače ili brane znanstveno, jer je ono nauka o 
nebu, a ne o zemlji. Nije time rečeno, da postoji 
protivrječje izmedju jednoga i drugoga. 

Sva načela ljudskoga odgoja i zdrave naobrazbe 
nalaze se, u korijenu, u Svetome Pismu. Tko ih od- 

baci, pada u pogibelj, da skrene na krivi put, na put 
propasti. Jedan je pisac lijepo rekao, da bi za dobar 
uzgoj trebalo dati djeci ne samo da čitaju Sveto 
Pismo, nego da i uče napamet neke njegove dijelove. 

Naša duša nalazi u Svetom Pismu ono pravo 
duhovno područje, u kome se širi, jača i podiže. 
Na svakoj stranici osjećamo prisutnost Božju i 
čovječju čežnju za Bogom, a to mora biti i sadržaj 
našega života: Bog i čežnja za njim. 

12 . 


Glad za riječju Božjom 

Svetome je Pismu cilj, da u nama pobudi čežnju 
za Bogom, ljubav prema njemu i vruću želju, da ga 
jednom u vječnosti posjedujemo onakva, kakav jest. 
Da to iz Svetoga Pisma naučimo, moramo ga, da¬ 
kako, drukčije čitati negoli se čitaju knjige, iz kojih 
učimo prirodne ili druge znanosti. 

Tko hoće gornje ciljeve uistinu da postigne, taj 
se ne smije zadovoljiti samo time, da pročita ne¬ 
koliko izvadaka iz svetih knjiga ili neka neznatna 
tumačenja, već taj mora čitati cijelo Sveto Pismo, 
i to često i s dobrim tumačenjima. Što je takodjer 
vrlo važno, mora ga čitati s posebnom voljom, s po¬ 
sebnim duševnim raspoloženjem, što je jedan pjesnik 
slikovito i lijepo izrazio: mora ga čitati klečeći na 
koljenima. 

Kako je Sveto Pismo riječ Božja, knjiga o Božjim 
djelima u svijtu, ne smije nas pri čitanju voditi 
znatiželja, duh kritike, već ljubav, strahopočitanje, 
poniznost, otvorenost srca i želja za nadnaravnim. 
Kad uzmemo u ruke knjige Svetoga Pisma, morao 
bi svaki od nas reći s Mojsijem: ,,Ovo je tlo sveto", 
i zato odbaciti sve misli, koje ne dolikuju tome sve¬ 
tome tlu. Više ga čitati srcem, vjerom, ljubavlju ne¬ 
goli razumom i ljudskim sudovima. 

Neoprostiva je pogrješka mnogih i mnogih kato¬ 
lika, što nisu uopće nikada u životu štono riječ ni 
povirili u Sveto Pismo, a baš bi u njemu svatko 
mogao naći najboljega pomagača i savjetnika u svim 

najvažnijim pitanjima ljudskoga života i u svim 
potrebama duše. Iz njega se može naučiti ljubav 
prema Bogu i bližnjemu; ono je utjeha za one, koji 
trpe i koje svijet prezire; može se naučiti umjetnost 
predavanja u volju Božju, smisao za pravednost i 
za dostojanstvo ljudske osobe, u njemu može svatko 
naći utjehu u trpljenju, kušnjama i u napastima. 

Pjesnik i kralj David veli u jednome psalmu: 
,,Noću dignite svoje ruke k svetištu i hvalite Go¬ 
spoda." Cime ćemo ga bolje hvaliti negoli čitanjem 
Bogom nadahnutih knjiga, jer Sveto je Pismo kao 
velik i vrlo raznolik molitvenik. U njegove dubine 
može prodrijeti samo onaj, koji ima vjeru, a tko 
ima vjeru, taj će se i moliti. Molitva je sredstvo 
glavnome cilju: približenje Bogu, da dišemo njego¬ 
vim dahom, a to opet postizavamo, ako su udublju- 
jemo u svete knjige. Pobožni pisac knjige ,,Nasljeduj 
Krista", koja se po ljepoti i duhovnoj vrijednosti 
smatra prvom knjigom iza Svetoga Pisma, čak go¬ 
vori o čitanju Svetoga Pisma kao o drugom stolu 
Gospodnjem, kao o drugoj pričesti. Dakle, ono ne 
samo da je skup najljepših molitava, nego je i cijelo 
knjiga molitve, i to jake, muške i iskrene molitve. 
U njemu nalazimo život i hranu našoj duši, ono nam 
samo može utažiti glad za Bogom i njegovom riječju. 
Sjetimo se uzvišene molitve Očenaša. 

Sveto je pismo ne samo nama pojedincima knjiga 
molitve, nego je ono i cijeloj kršćanskoj zajednici, 
Crkvi, najglavnija molitvena knjiga. Crkva u svojoj 
najglavnijoj službi Božjoj, u svetoj misi, donosi nam 
pred oči odlomke iz poslanica, iz evandjelja, iz Da- 
vidovih psalama i ostalih dijelova Svetoga Pisma. 

I čim se više u naše vrijeme ističe liturgijska obnova 
službe Božje, svete mise, tim se više osjeća potreba 
za čitanjem i upoznavanjem svetih knjiga. Obnova 
je liturgije i obnova zanimanja za Sveto Pismo. 

I svećenička dnevna molitva, koja se zove brevijar 
ili časoslov, takodjer je gotovo u cjelini sastavljena 
iz raznih dijelova Svetoga Pisma Staroga i Novoga 
Zavjeta, jer svete knjige pružaju neposrednost one 
Božje objave, koju je Bog pred više od četiri tisuće 
godina dao Abrahamu u Uru Kaldejskomu. 

Tko ljubi Sveto Pismo, taj mora zavoljeti i Crkvu, 
čuvaricu i tumačiteljicu nepogrešivih istina Svetoga 
Pisma. Svete knjige imaju svoje pravo i duboko zna¬ 
čenje jedino u krilu svete Crkve, koju je Krist usta¬ 
novio, da bude njegova nasljednica na zemlji. Danas 
je kršćanima, katolicima čitanje Svetoga Pisma kao 
neko duhovno blagovanje kruha i vina, bez kojega 
nema života milosti u nama. 

Već smo na početku rekli, kako je Sveto Pismo 
temelj ljudske uljudbe, a možemo na koncu naših 
razmatranja reći, da čovjek, kako ga opisuje i želi 
Sveto Pismo, ne ide po svijetu bez cilja i svrhe, da 
to nije stroj, već da je to čovjek s dušom i tijelom, 
vrijedan po svome pozivu i značenju, jednom riječju: 
stvor Božji s besmrtnom dušom. Čovjek po Svetome 
Pismu niie igračka sudbine, kako bi htjeli materi- 
jalisti i bezvjerci, nego je dio Božjega plana; on 
sudjeluje u tome planu Božjemu, on shvaća svoju 
ovisnost o Bogu kao najveću sreću i svoj ponos. 

Sveto Pismo je knjiga živoga Boga, a to mnogo 
znači u naše vrijeme, kad je za mnoge Bog već mrtav. 

Zato danas treba obnoviti zanimanje za čitanjem 

i proučavanjem Svetoga Pisma, jer je danas zavladao 
glad za riječju Božjom, o čemu je već prorok Amos 
jednom davno prorekao: ,,Doći će dani glada u 
zemlju, ali ne glada za hranom, već glada za riječju 
Gospodnjom." Ti dani su u naše vrijeme došli; uta¬ 
žimo tu glad. 

Dodatak: 


Kako freba čitati Sveto Pismo 

Kako smo u prethodnih dvanaest poglavlja vidjeli, 
Sveto Pismo nije obična ljudska knjiga, nego je to 
knjiga iliti pismo, kako se u našem jeziku veli, koje 
nam je napisao Bog i njegov sin Isus Krist. Zato 
Sveto Pismo ne smijemo čitati, kako se čitaju druge 
knjige, na pr. romani, pripovijesti, pjesme ili znan¬ 
stvene knjige. Čitanje Svetoga Pisma je neki vrsti 
molitva spojena s promatranjem. Sv. Augustin je 
lijepo rekao: „Dok se moliš, ti govoriš Bogu, a dok 
čitaš Sveto Pismo, Bog govori tebi." 

Čitanje Svetoga Pisma je u naše vrijeme i potreba 
i dužnost. Kad čujemo i čitamo danas napadaje sa 
svih strana na našu vjeru, Crkvu i na papu, onda 
vidimo, kolika je potreba, da poznajemo svete 
knjige, jer se nekada protivnici pozivaju i na Sveto 
Pismo. 

Tridentinski sabor je izjavio, da su knjige Sve¬ 
toga Pisma duša Crkve i srce kršćanskoga života. 
Jasno je, da se tu misli na čitavo Sveto Pismo, ali 
to vrijedi na poseban način za Novi Zavjet. Tko 
hoće da s duhovnom korišću čita Sveto Pismo, neka 
najprije uzme Novi Zavjet, jer su u njemu sadržane 
sve važnije istine naše kršćanske vjere, pa i one 
istkie, koje su objavljene u Starome Zavjetu. Kao 
najlakši dio Novoga Zavjeta može se običnim kršća¬ 
nima preporučiti, da najprije posegnu za Djelima 
apostolskim, jer je to pripovjedalačka knjiga, u kojoj 
se opisuje život prve Crkve. Od evandjelja je naj¬ 
prikladnije ono sv. Luke, a onda ostala tri i posla- 

niče. Stari Zavjet treba poznavati bar u izvacima: 
knjige Mojsijeve, knjige o kraljevima, psalme i pro¬ 
roke. Neke knjige Staroga Zavjeta pisane su za ono 
vrijeme i naširoko, tako da nisu od naročite nužde 
za prosječna kršćanina. 

Kako pisma roditelja i drugih dragih osoba ču¬ 
vamo i k njima se češće povraćamo, tako i Božje 
pismo nama moramo imati često puta u ruci, a ne 
pročitati ga samo jednom. Ono je skup svih vjerskih 
istina i ono nam je kažiput i svjetionik u pustinji 
našega zemaljskog života. 

Ako hoćemo, da nam čitanje svetih knjiga donese 
duhovnu korist, moramo ih čitati redovito, gotovo 
svaki dan, i u tome izdržati. Ako nam to nije nikako 
moguće, čitajmo ih bar u vrijeme adventa, korizme, 
za velike blagdane i u nedjelje. U obitelji ih je naj¬ 
bolje čitati večer, kad se svi članovi sakupe oko 
stola. Kako se je kod nas prije zajednički molila 
krunica, tako bi trebalo da se svaku večer zajednički 
čita Sveto Pismo. Zajedničko je čitanje življe i 
zanimljivije, a može se o pročitanome i zajednički 
raspravljati. Kad će pojedinci čitati iz Svetoga Pisma, 
to ovisi i njihovu vremenu i duševnom raspoložemju. 

Neki duhovni pisci savjetuju, da se svete knjige 
čitaju klečeći, jer je to — kako smo gore rekli — 
neke vrsti molitva. Može se, dakako, čitati i stojeći 
i sjedeći čak i ležeći u krevetu. 

Tko dobije u ruke Sveto Pismo, može ga i pro¬ 
čitati najedamput, da zna, što se u njemu sadrži. 
Ali poslije treba čitati poglavlje za poglavljem ili 
o predmetu, koji nas posebno zanima. Takovih stvar¬ 
nih kazala na kraju Svetoga Pisma nalazimo u mno¬ 
gim katoličkim izdanjima, tako i u Novome Zavjetu, 

što je izišao u prijevodu nadbiskupa dra. Ivana Šarića 
u Madridu 1953. godine. 

Uvijek je potrebno pročitati uvod, tumačenje i 
bilješke, koje ima svako katoličko izdanje Svetoga 
Pisma. Za razliku od čitanja drugih knjiga, kod 
Svetoga Pisma moramo se i pitati, jesmo li ra¬ 
zumjeli, što sveti pisac hoće da kaže, kakovu to vezu 
ima s našim praktičnim svagdanjim životom, i t. d. 
Ako je Sveto Pismo naša vlastita knjiga, možemo 
podcrtati važnije izreke i rečenice, koje nam se po¬ 
sebno svidjaju. Možemo ih i zapisati u bilježnicu i 
tako napraviti zbirku korisnih izreka. 

Najvažnije je kod čitanja Svetoga Pisma, da u 
njemu uvijek tražimo Boga i njegove namjere, nje¬ 
gove misli, njegove nacrte. Dobro je započeti s krat¬ 
kom molitvom Duhu Svetomu, da nam on rasvijetli 
pamet i gane srce, da živimo po onome, što nam se 
govori u Svetome Pismu. 

Tko ne pozna Sveto Pismo, ne pozna Krista. Tko 
ne pozna Krista, ne može reći, da je vrijedan kršća¬ 
nin. Tko ne ljubi Sveto Pismo, ne ljubi ni Krista ni 
njegove Crkve. Zato uzmimo često u ruke Sveto 
Pismo, jer iz njega govori Bog našoj duši, a Božji 
govor tješi, uči, krijepi, bodri i spašava. 

Tisak: Salzburger Druckerei, Salzburg, Bergstrasse 12 





































